16 июн 2021, Тошкент вақти: 07:22\nЎзбекистонда БААнинг давлат бошқарувидаги тажрибасини жорий этиш бўйича “йўл харитаси” қабул қилинади\nЎзбекистон президенти Шавкат Мирзиёев 15 июнь куни Бирлашган Араб Амирликлари Ҳукумат ишлари бўйича вазири Муҳаммад бин Абдуллоҳ ал-Гаргавий бошчилигидаги делегацияни қабул қилди.\nПрезидент матбуот хизмати маълумотига кўра, қабул чоғида кўп қиррали Ўзбекистон-БАА муносабатларини янада кенгайтириш ва амалий ҳамкорликни ривожлантириш масалалари муҳокама қилинган.\nУчрашувда муқобил энергетикани ривожлантириш ва энергетика объектларини модернизация қилиш, замонавий агросаноат кластерларини ташкил этиш, тадбиркорликка оид ташаббусларни қўллаб-қувватлаш учун инвестиция компанияси фаолиятини йўлга қўйиш бўйича лойиҳалар ҳамда қатор муҳим ижтимоий дастурлар изчил амалга оширилаётгани алоҳида қайд этилган.\nУчрашув якунида БААнинг давлат бошқаруви соҳасидаги, узоқ муддатли янгиланишлар дастурини шакллантириш ва инновацион тараққиёт йўлига ўтиш борасидаги илғор тажрибасини кенг жорий қилишга қаратилган қўшма “йўл харитаси”ни қабул қилиш юзасидан келишувга эришилган.\nЖиззахда Суриядаги террорчиларга қўшилмоқчи бўлганлар қўлга олингани иддао қилинди\nЖиззах вилоятининг Ғаллаорол туманида Сурия Араб Республикасида террорчилик ҳаракатларини амалга ошираётган “Тавҳид ва жиҳод катибаси” таркибига қўшилишни режалаштираётган гуруҳ қўлга олингани ҳақида вилоят Ички ишлар бошқармаси 15 июнда маълум қилди.\nРасман билдирилишича, гуруҳ 12 июнь куни ўтказилган тезкор тадбир давомида “ашёвий далиллар билан қўлга олинди”. Аммо хабарда гуруҳ неча кишидан иборат экани, ашёвий далиллар нималардан иборат экани ҳеч нарса айтилмаган.\n“Мазкур фуқаролар хорижда бўлиши давомида Интернет тармоғи орқали террорчилик тузилмалари ёлловчиларининг таъсирига тушиб, яшаш манзилларига қайтиб келгандан сўнг ушбу террорчилик ташкилотининг бузғунчи ғояларини аҳоли орасида фаол тарғиб қилиб келганлиги аниқланган”,-дейилади хабарда.\nЎтган йили Тошкентда камида 21 киши “Тавҳид ва жиҳод катибаси”га, Тошкент вилоятида 25 киши “Жиҳодчилар” гуруҳига, Сурхондарё вилояти Бойсун туманида ҳам бир неча киши “Жиҳодчилар” гуруҳига алоқадорликда гумонланиб қўлга олингани хабар қилинганди.\nФарғонада туғилган тўрт эгизакка ота-онаси Шавкат, Мирзиё ва Миромон исмларини қўймади\nЎзбекистон электр энергиясини сотишни хусусий ширкатларга топширмоқчи\nЭнергетика вазирлиги 2021-2025 йилларга мўлжалланган уч босқичдан иборат улгуржи рақобатбардош электр энергияси бозорига ўтиш кетма-кетлигини ишлаб чиқди.\nРасман билдирилишича, биринчи босқичда электр энергияси корхоналарини эркинлаштириш ва электр энергиясини сотиш истагида бўлган хусусий корхоналар томонидан лицензия олиш кўзда тутилган.\nЭнергетика вазирлиги бундай йўл билан маҳсулот сифатини яхшилаш ва нархларнинг пасайишига эришилишини иддао қилмоқда.\nИккинчи босқичида электр энергиясини тақсимлаш тизимининг оператори яратилади ва истеъмолчиларга электр энергиясини сотиш функциялари таъминотчиларга босқичма-босқич ўтказилади.\n“Таъкидлаш жоизки, ушбу босқичда истеъмолчилар электр энергиясини онлайн савдо платформаси ёки исталган таъминотчи орқали сотиб олишлари мумкин бўлади. Таъминотчилар ўртасида рақобат муҳити шаклланиши орқали электр энергиясининг таъминоти сифати ошишига эришилади”,-дейилади хабарда.\nУчинчи босқичда “Кун ичи (соатбай) савдолар” йўлга қўйилади. Онлайн савдо платформасидаги эркин шартномалар ҳажмларига кўра, электр энергиясини режа асосида соатбай ишлаб чиқариш ва истеъмол қилишнинг ортиқча ёки етишмаётган ҳажмларини сотиш ва сотиб олиш операциялари амалга оширилади.\n“Энергетика соҳасидаги давлат муносабатларининг кескин камайиши билан бозор муносабатларига ўтиш электр энергетикасини бошқариш тизимини такомиллаштиришга хизмат қилади.\nНатижада мамлакатнинг энергетика хавфсизлиги, республика энергетика таъминотининг ишончлилиги ва барқарорлиги таъминланади. Асосийси, аҳолининг турмуш сифатини яхшилаш”,-дейилади Энергетика вазирлиги расмий билдирувида.\nПрезидент Ўзбекистон фуқаролигини олишни енгиллаштириш тўғрисидаги қонунни имзолади\nЭндиликда Ўзбекистонда туғилган, аммо фуқаролиги бўлмаганларга фуқаролик олиш учун мамлакатда узлуксиз 5 йил яшаш талаб этилмайди. Адлия вазирлигининг билдиришича, президент 14 июнь куни мазкур меъёр қайд этилган “Ўзбекистон Республикасининг фуқаролиги тўғрисида”ги қонунни имзолади.\nҚонунга асосан, 2005 йил 1 январга қадар Ўзбекистонда доимий яшаш жойи бўйича рўйхатга олинган ҳамда муқаддам чет давлат фуқаролигида бўлмаган шахс хоҳиш билдирган тақдирда, Ўзбекистон фуқароси деб тан олинади.\nШунингдек, ота-онасидан бири (ёлғиз отаси ёки онаси) Ўзбекистон фуқароси деб тан олинган, чет давлат фуқаролигини қабул қилмаган ва Ўзбекистонда яшаб келаётган бола хоҳиш билдирган тақдирда, Ўзбекистон фуқароси деб тан олинади.\nҚонунга кўра, эндиликда Ўзбекистон фуқароси деб тан олиш учун фактларни тасдиқловчи ҳужжатлар мавжуд бўлмаган тақдирда, ариза берувчи ушбу фактларни суд тартибида аниқлаши мумкин.\nБундан ташқари, Ўзбекистон ҳудудида туғилган ва яшаб келаётган фуқаролиги бўлмаган шахслар Ўзбекистон фуқаролигини олиш мақсадида илтимоснома билан мурожаат қилган кунга қадар 5 йил давомида (фуқаролиги бўлмаган шахсга яшаш гувоҳномаси олинган кундан эътиборан) узлуксиз яшаш шарти бекор қилиниши белгиланди.\nУшбу қонун расмий эълон қилинган кундан эътиборан кучга кирди.\nЎзбекистонда коронавирусга чалинганлар сони 104 мингдан ошди\nЯнги касалланиш ҳолатларининг 149 нафари Тошкент шаҳрида.\nЎзбекистонда 14 июнь куни коронавирусга чалинган беморлардан яна бири вафот этди. Соғлиқни сақлаш вазирлигининг билдиришича, бу билан коронавирусдан ўлганлар сони расман 709 кишига етди.\nЎтган бир сутка мобайнида Ўзбекистонда яна 300 кишида коронавирус аниқланди. Янги касалланиш ҳолатларининг 149 нафари Тошкент шаҳрида, 50 нафари Сурхондарё вилоятида, 24 нафари Қашқадарё вилоятида аниқланган.\nБир неча ойдан бери коронавирусга янги чалинганлар кунлик сони бўйича Тошкент шаҳридан кейин бораётган Тошкент вилояти ва Самарқанд вилоятида янги ҳолатлар кескин камайганини кузатиш мумкин. Соғлиқни сақлаш вазирлигининг билдиришича, 14 июнь куни Тошкент вилоятида 7 кишида, Самарқанд вилоятида 5 кишида коронавирус анқиланди.\nШу кунгача коронавирусга чалинганлар сони жами 104113 кишини ташкил қилди.\nКасалликдан соғайганлар жами 99986 нафарга етди ва соғайиш кўрсаткичи 96 фоизни ташкил этмоқда. Айни пайтда тиббиёт муассасаларида 3418 нафар бемор даволанмоқда.\nҚизиқчи Ортиқ Султонов Самарқанд шаҳар маданият бўлимига раҳбар этиб тайинланди\nЎзбекистонда таниқли бўлган қизиқчилардан бири, “Ҳандалак” гуруҳи аъзоси Ортиқ Султонов Самарқанд шаҳар маданият бўлимига бошлиқ вазифасини бажарувчи этиб тайинланган. Бу ҳақда Маданият вазирлиги матбуот хизмати маълумот тарқатди.\nҚайд этилишича, санъатшунослик фанлари номзоди бўлган О. Султонов дастлабки меҳнат фаолиятини Самарқанд мусиқали драма театри актёри сифатида бошлаган.\nКейинчалик у Самарқанд вилоят телерадиокомпанияси, Ўзбекистон миллий телерадиокомпанияси “Ёшлар” телеканали, “Ўзбекистон” телеканалларида режиссёр бўлиб ишлаган.\nТайинловга қадар қизиқчи “Кулги” хусусий театри бадиий раҳбари бўлган.\nОртиқ Султонов аввалроқ Озодлик билан суҳбатда Украина президенти этиб сайланган ўз ҳамкасби Володимир Зеленский ҳақида ҳавас билан сўзлаган, бироқ ўзининг давлат мулозими бўлиш орзуси йўқлигини, келажакда докторлик диссертацияси билан шуғулланиш ниятида эканини билдирганди.\n“Аёллар дафтари”га кирганларга “гўзаллик салони”га айлантирилган контейнерлар берилмоқда\nБухорода турар жойга мослаштирилган контейнерлар (иллюстратив сурат)\nЎзбекистонда контейнерлардан мобил гўзаллик салонлари ишлаб чиқариш йўлга қўйилди.\nPodrobno.uz нашри хабарига кўра, куни кеча ана шундай контейнерлардан 50 таси чекка қишлоқларга юборилган.\nҚайд этилишича, зарур ускуна ва мебель билан жиҳозланган салонларнинг ҳар бирида “Аёллар дафтари”га киритилган ва махсус касбий таълим олган етти нафаргача аёл ишлаши мумкин.\nЛойиҳа Ўзбекистон касаба уюшмалари федерацияси томонидан амалга оширилмоқда.\nАввалроқ Озодлик Бухоро вилояти ҳокимлигининг “Темир дафтар”га киритилган ночор оилалар учун 1000 дона бизнес учун контейнерлар ясаб, имтиёзли кредит асосида тарқатилишини билдиргани ҳақида хабар қилган.\nУргутдаги газ қуйиш шохобчасида рўй берган портлашда икки одам нобуд бўлди\nУргутдаги газ қуйиш шохобчасида портлаган юк автомобили (Самарқанд вилояти ИИБ фотоси)\nСамарқанд вилоятининг Ургут тумани “Кенагас” МФЙ ҳудудида жойлашган маиший газ баллонларини пропан гази билан тўлдириш шохобчасида 14 июнь куни соат 17:40 ларда “ЗИЛ-130” русумли юк автомобилидан суюлтирилган газни тўкиш вақтида пропан сиғимининг ёрилиши содир бўлган. Бу ҳақда Фавқулодда вазиятлар вазирлиги маълумот тарқатди.\nҚайд этилишича, портлаш оқибатида юк автомобиль ҳайдовчиси ва “Bek Diamond Gaz” МЧЖ газ тўлдириш шохобчаси ишчиси воқеа жойда вафот этган.\n“Ҳозирда ҳодиса сабаби ҳамда келтирилган моддий зарар миқдори аниқланмоқда”, дейилган ФВВ хабарномасида ҳолат юзасидан дастлабки терговолди суриштирув ишлари олиб борилаётгани қўшимча қилинган.\nСамарқанд вилояти ИИБ эса портлаш сабабларини аниқлаш юзасидан текширув ишлари олиб борилаётганини билдирган.\nБир ҳафтадан буён кўтарилиб бораётган АҚШ долларининг расмий курси яна 10600 сўмдан ошди\nЎзбекистон Марказий банки 2021 йил 15 июнидан хорижий валюталарнинг сўмга нисбатан янги қийматини белгилади.\nМБ маълумотига кўра, сешанбадан АҚШ долларининг расмий курси аввалги курсга нисбатан 11 сўм 96 тийинга кўтарилиб, 10 минг 609 сўмни ташкил этади. Доллар курси 9 июндан бери кетма-кет кўтарилиб келаётганди. Ўзбекистонда долларнинг расмий курси май ойида ҳам 10 минг 600 сўмдан ошган.\nАйни пайтда 15 майдан евронинг расмий курси олдинги курсга нисбатан 27 сўм 90 тийинга пасайиб, 12 минг 851 сўм 74 тийинга тенг бўлади (14 июнь ҳолатига кўра, евро курси 1 сўм 73 тийинга арзонлаб, 12 минг 879 сўм 64 тийинга тенг бўлган эди).\nҚўшработда қабристонга ўт кетди, ҳокимлик аланга қарийб 2 соатда ўчирилганини билдирди\nИжтимоий тармоқларда Самарқанд вилоятининг Қўшработ туманидаги қабристонлардан бирида ёнғин содир бўлганига оид видео тарқалди. Бунга изоҳ берган туман ҳокимлиги ҳодиса 12 июнь куни рўй берганини билдирди.\nҚайд этилишича, “Бозоржўй” маҳалласи ҳудудида жойлашган “Кўктўнли ота” қабристонида ёнғин чиққанига оид маълумот туман Фавқулодда вазиятлар бўлимига шанба куни соат 11:05 да келиб тушган.\nЁнғинни ўчириш учун бўлим томонидан икки экипаж жалб қилинган ва соат 12:54 да ёнғин тўлиқ бартараф этилган.\nҲодиса чоғида бир қанча қабрга шикаст етгани айтилмоқда.\nЁз жазирамасида қабристон ҳудудида юз берган ёнғин сабаблари ҳозирча маълум эмас.\nҲокимлик маълумотига кўра, айни пайтда ёнғин ҳодисаси юзасидан терговга қадар суриштирув ишлари олиб борилмоқда.\nЎзбекистон – Тожикистон: Автобус ва темир йўл қатнови тикланади. Ҳамкорликда ГЭС қурилади\nПрезидент Шавкат Мирзиёев расмий ташриф билан 10-11 июнь кунлари Тожикистонда бўлган эди.\nЎзбекистон президенти Шавкат Мирзиёевнинг Тожикистонга ташрифи доирасида икки мамлакат ўртасида транспорт соҳасидаги ҳамкорлик тўғрисидаги шартномалар имзоланди. Маҳаллий матбуотнинг ёзишича, бу ҳақда президент матбуот котиби Шерзод Асадов 14 июнда ўтган матбуот анжуманида билдирди.\nАсадовга кўра, икки мамлакат транспорт вазирлари Ўзбекистон ҳудуди орқали юклар транзити тўғрисида битимни имзолаган. Бундан ташқари темир йўл, автомобиль ва ҳаво транспортида юк ва йўловчи ташишни кўпайтиришга ҳам келишилган.\nМазкур шартнома доирасида автобус ва темир йўл орқали йўловчи ташишни қайта тиклаш режалаштирилмоқда.\nБундан ташқари ташриф давомида Тожикистоннинг Зарафшон дарёсида ҳамкорликда иккита ГЭС қуриш лойиҳасини амалга ошириш мақсадида қўшма ширкат ташкил этиш тўғрисидаги шартнома ҳам имзоланди.\nЎзбекистонликлар бу йил ҳам Ҳажга бора олмайди\nДин ишлари бўйича қўмитанинг 14 июнда билдиришича, Саудия Арабистони ҳукумати коронавирус пандемияси оқибатида жаҳонда кузатилаётган мураккаб эпидемиологик вазият ортидан жорий йилги Ҳаж зиёратига ҳам хориж фуқаролари киритилмаслиги тўғрисида қарор қабул қилган.\n“Саудия ҳукуматининг ушбу қарори Жаҳон соғлиқни сақлаш ташкилоти, Саудия уламолари Кенгаши, Ислом ҳамкорлик ташкилоти, ислом мамлакатларидаги кўплаб фатво ҳайъатлари ва бошқа илмий марказлар томонидан маъқулланган”,-дейилади расмий билдирувда.\nШу муносабат билан Ҳаж сафарига боришни режалаштирган ўзбекистонликларнинг навбатлари кейинги мавсум учун сақланиб қолинади.\n13 июнь куни Озодлик Саудия Арабистони жорий йилда коронавирусга қарши эмланган 60 минг фуқаросига Ҳаж амалини бажаришга рухсат бериши ва Саудия фуқароси бўлмаган шахслар Ҳажга киритилмаслиги тўғрисида қарор қабул қилгани ҳақида хабар берганди.\nЯрим-яланғоч раққосаларга пул қистирган Сирдарё туман ҳокими ўринбосари ишдан кетди\nСирдарё тумани ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Нурали Мирзаев 2021 йил 14 июнь куни ўз аризасига биноан ишдан бўшади.\nБу ҳақда “Sirdaryo Xabarlari” нашри Сирдарё вилояти ҳокимлиги ахборот хизматига таянган ҳолда хабар тарқатди.\nБундан ташқари Сирдарё тумани ободонлаштириш бошқармаси бошлиғи Нозим Муротов ҳам 14 июнь куни ишдан бўшаш тўғрисида ариза ёзган.\nАввалроқ ижтимоий тармоқларда Сирдарё тумани ҳокимлиги масъуллари ва давлат ташкилотлари раҳбарларининг ресторанда ярим-яланғоч раққосаларга пул қистираётгани акс этган видеолавҳа тарқалган эди.\nСирдарё вилоят ҳокимлиги ахборот хизмати бу видеога муносабат билдирар экан, воқеа ўтган йилнинг октябрь ойида “Евро Азия” ресторанида рўй берганини маълум қилган.\nЯрим-яланғоч раққосаларга пул қистирганлар орасида ҳоким ўринбосари ва ободонлаштириш бошқармаси бошлиғидан ташқари яна туман Экология ва атроф-муҳитни муҳофаза қилиш соҳасидаги назорат бўйича Сирдарё тумани инспекцияси бош мутахассис-давлат инспектори, “Сувоқова” давлат унитар корхонаси раҳбари ҳамда Сирдарё тумани йўллардан фойдаланиш унитар корхонаси раҳбарлари бўлган.\nҲокимлик муносабатида расмийларга тегишли жазо чоралари кўрилгани билдирилган, аммо айнан қандай чоралар кўрилгани аниқ айтилмаган эди.\nИштихон деҳқон бозорида ёнғин юз берди\nЎзбекистондаги ёнғинлардан бири.\nСамарқанд вилояти Иштихон тумани деҳқон бозорида 14 июнга ўтар кечаси ёнғин юз бергани ҳақида Фавқулодда вазиятлар вазирлиги маълум қилди.\nРасман билдирилишича, деҳқон бозорининг озиқ-овқат ва қандолат маҳсулотлари сотиладиган очиқ савдо растаси ёнган.\nҲодисани бартараф қилиш учун воқеа жойига 6 та ёнғин-қутқарув экипажи жалб этилган. Ёнғин соат 00:32да ўраб олиниб, 01:35да тўлиқ ўчирилган. Ўт ўчирувчилар савдо расталарининг 450 квадрат метрини ёнғиндан сақлаб қолган.\n“Ёнғин оқибатида жабрланган ва ҳалок бўлганлар йўқ. Ҳозирда ёнғин сабаблари ҳамда келтирилган моддий зарар миқдори аниқланмоқда”, дейилади хабарда.\nЎзбекистонда бозорларда тез-тез ёнғин юз беради. Масалан, май ойида Хоразм вилояти Гурлан туманидаги деҳқон бозорида, йил бошида эса Фарғона вилоятининг Ўзбекистон тумани марказида жойлашган бозорда ёнғин чиққанди.\nЖаҳон банки Қашқадарё ва Сурхондарё вилоятларини ривожлантиришга 100 миллион доллар қарз беради\nЖаҳон банки Қашқадарё ва Сурхондарё вилоятларидаги шаҳарларни ривожлантириш лойиҳасига 100 миллион доллар қарз беради. Жаҳон банкининг Ўзбекистондаги ваколатхонаси тарқатган билдирувда айтилишича, “Ўрта шаҳарларни комплекс ривожлантириш” лойиҳаси доирасида муниципал хизматлар ва инфратузилмани яхшилаш назарда тутилган.\nЮз миллион доллар миқдоридаги кредит Ўзбекистонга Жаҳон банки гуруҳига аъзо бўлган Халқаро тараққиёт ассоциацияси томонидан 30 йилга имтиёзли тарзда берилмоқда.\nБилдирилишича, 2019 йилда Жаҳон банки мазкур лойихани Когон, Чортоқ, Янгийўл ва Пскент туманларида амалга оширишга киришган эди.\nЛойиҳа Қашқадарё ва Сурхондарё вилоятларининг қайси туманларида амалга оширилиши ҳозирча аниқ эмас. Лойиҳа иштирокчисига айланадиган туманлар рўйхати вилоят ва шаҳарлар ҳокимиятлари билан маслаҳатлашувлар якунланганидан сўнг 6 ой ичида тасдиқланади.\nЛойиҳа доирасида, жумладан, сув таъминоти, электр инфратузилмаси, автомобил йўлларини модернизациялаш ва маданий мерос объектларини сақлаб қолиш бўйича реставрация ишларини олиб бориш кутилмоқда.\nМирзиёев ҳафтанинг иккинчи ярмида Андижонга боради\nШу йилнинг 17-18 июнь куни Ўзбекистон президенти Шавкат Мирзиёевнинг Андижонга ташрифи режаланган. Бу ҳақда, маҳаллий матбуотнинг ёзишича, президентнинг матбуот котиби Шерзод Асадов 14 июнь куни ўтказилган брифингда маълум қилган.\nМулозимга кўра, Ш. Мирзиёевнинг ҳафталик кун тартибидан 14 июнь куни соғлиқни сақлаш соҳасига оид масалалар ва таклифлар ҳамда Тошкент вилоятининг Татаристон билан ҳамкорлиги юзасидан бўйича ўтказилган тақдимотда иштирок этиш, 15 июнь куни олий таълим ва жорий йилга ОТМга қабул бўйича йиғилиш ўтказиш, яна шу куни БАА келажак ишлари бўйича вазири Ал-Гергави билан учрашиш, 16 июнь куни Татаристон президенти Рустам Минниханов билан мулоқот қилиш кабилар ҳам ўрин олган.\nЎзбекистондан Грецияга чартер рейслари йўлга қўйилади\nЎзбекистонлик расмийлар июнь ойи бошида грециялик масъуллар билан туризм соҳасида ҳамкорликни кучайтириш ҳамда икки мамлакат ўртасида чартер рейсларни йўлга қўйиш масалаларини муҳокама қилишган. Бу ҳақда Туризм ва спорт вазирлиги матбуот хизмати маълумот тарқатди.\nҚайд этилишича, 2-4 июн кунлари хизмат сафари билан Грециянинг Афина шаҳрида бўл Туризм ва спорт вазирлиги масъуллари Греция туризм вазири Харис Теохарис ва вазир ўринбосари Софиа Зачараки билан учрашув ўтказганлар. Учрашувда туризм соҳасида ҳамкорлик ва чартер рейсларни йўлга қўйишдан ташқари таълим соҳасидаги ҳамкорлик доирасида Самарқанддаги “Ипак йўли” халқаро туризм университети билан ўзаро тажриба, мутахассислар ва адабиётлар алмашувини йўлга қўйиш масалалари муҳокама қилинган.\nШунингдек, Ўзбекистон делегацияси вакиллари Греция Маданият ва спорт вазири ўринбосари Лефтерис Авгенакис билан икки мамлакат ҳукуматлари ўртасида тузилган 2006-2009-йилларда таълим, фан ва маданият соҳаларида ҳамкорлик дастурини қайта имзолаш, мазкур соҳаларда ходимлар тажриба алмашинувини йўлга қўйиш масалаларини муҳокама қилганлар.\nАфинага ташриф доирасида Ўзбекистон делегацияси томонидан Греция Савдо-саноат палатаси, Греция сайёҳлик ва туристик агентликлар ассоциацияси, Греция-Евроосиё Иттифоқи, Греция меҳмонхоналари кенгаши, “Aegean Airlines” авиакомпанияси, “KAD 12 Sports Tips” каби ташкилотлар билан ҳамкорлик масалалари юзасидан музокаралар ўтказилган.\nСирдарё ҳокимлиги ярим-яланғоч раққосаларга пул қистирган мулозимлар видеоси юзасидан изоҳ берди\nСирдарё вилоят ҳокимлиги Сирдарё тумани ҳокимлиги масъуллари ва давлат ташкилотлари раҳбарларининг ресторанда ярим-яланғоч раққосаларга пул қистираётгани акс этган видеолавҳа юзасидан ўз расмий муносабатини билдирди.\nВилоят ҳокимлиги матбуот хизмати қайдича, мазкур ҳодиса ўтган йилнинг октябрь ойида “Евро Азия” ресторанида рўй берган.\nМулозимларнинг туман ҳокими ўринбосари (ўша вақтда туман ҳокими ёрдамчиси), туман ободонлаштириш бошқармаси бошлиғи, туман Экология ва атроф-муҳитни муҳофаза қилиш соҳасидаги назорат бўйича Сирдарё тумани инспекцияси бош мутахассис-давлат инспектори, “Сувоқова” давлат унитар корхонаси раҳбари ҳамда Сирдарё тумани йўллардан фойдаланиш унитар корхонаси раҳбарлари бўлган.\n“Мазкур шахслар ўтирган хонага ресторанда хизмат кўрсатаётган “Шоу балет” раққоса қизлари кириб келган. Раққосаларнинг кутилмаганда кириб келиши уларга маъқул келмаган. Шу сабабли раққосаларга пул берилган ва хонани тарк этиши сўралган. Натижада видеодаги ҳолат юзага келган”, дея билдирган Сирдарё вилоят ҳокимлиги.\nВидео давра иштирокчиларидан бири томонидан олингани ва у ерда ўтирган мулозимлар юзида қимтиниш ифодаси кўринмаганидан ҳокимлик изоҳи у қадар ишончли кўринмайди.\nВилоят ҳокимлиги ҳолат юзасидан ресторан маъмурияти билан тушунтириш ишлари олиб борилгани, масъул ходимларга жамиятда юриш-туриш қоидаларига амал қилган ҳолда давлат хизматчиси сифатида намуна кўрсатишлари лозимлиги эслатиб ўтилгани, ҳамда лавозимдан озод этиш каби қатъий чора қўлланилиши белгиланганини қайд этган. Бироқ хабарномада қайси мулозимга қандай жазо қўлланилгани очиқланмаган.\nМобил алоқа абонентлари сони қарийб 27 миллион нафарга етди\nЎзбекистонда мобил алоқа тизимига уланган абонентлар сони, жорий йилнинг 1 апрель ҳолатига кўра, 26 миллион 953,5 минг нафарга етган.\nДавлат статистика қўмитаси маълумотига кўра, бу ўтган йилнинг шу даврига нисбатан 10,8 фоизга ёки 2 миллион 636,8 минг нафарга кўпдир.\nҚайд этилишича, Ўзбекистонда шу кунда аҳолининг мобил алоқа билан таъминланганлиги ҳар 100 киши ҳисобига 72 бирликни ташкил этмоқда.\nАйни пайтда қўмита 2021 йилнинг январь-апрель ойларида мамлакатга хориждан қиймати 45,4 миллион AҚШ долларига тенг бўлган 628,9 минг дона мобил телефон олиб кирилганини маълум қилган. Бу эса 2020 йилнинг шу даврига нисбатан қарийб 400 минг донага кўпдир.\nЎзбекистонга бу йил импорт қилинган мобил телефонларнинг учдан икки қисми (422,1 минг дона) Хитой ҳиссасига тўғри келади.\nСергелида кузатилаётган бадбўй ҳид юзасидан 22 нафар масъулга нисбатан иш очилди\nСергели туманида кузатилаётган бадбўй ҳид бўйича 22 нафар мансабдорга нисбатан “Маъмурий жавобгарлик тўғрисида”ги кодекснинг тегишли моддалари билан маъмурий ишлар қўзғатилган. Бу ҳақда Оқова сув тозалаш иншоотлари хизмат кўрсатадиган ифлослантирувчи ишлаб чиқариш корхоналари фаолияти юзасидан Экология ва атроф-муҳитни муҳофаза қилиш давлат қўмитаси Тошкент шаҳар бошқармаси бошлиғи ўринбосари Фарҳод Деҳқонов маълум қилган.\nМулозимга кўра, тумандаги бадбўй ҳидни бартараф қилиш мақсадида “Тошкент шаҳар сув таъминот” МЧЖ тақдим қилган потенциал хавфли корхоналар рўйхати бўйича Бектемир ва Салар оқова сув тозалаш иншоотларига техник сувларни ташловчи корхоналарда текширувлар президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича бизнес-омбудсман рухсатига асосан ўтказилган. Текширув натижаларига кўра, мансабдорларга қарши маъмурий иш очилган.\nАниқланган камчиликларни бартараф этиш, корхоналарда локал оқова тозалаш тизимини ишга тушириш, уларни таъмирлаш ва самарали ишлашини таъминлаш юзасидан қисқа муддатда бажарилиши лозим бўлган мажбурий кўрсатмалар берилган.\n“Бектемир туманида жойлашган 9 та корхона томонидан берилган мажбурий кўрсатмалар ўз вақтида бажарилмаганлиги сабабли давлат экологик экспертизасининг белгиланган муддатдан олдин амал қилишини тўхтатиш ва шаҳар канализация тармоғидан узиш мақсадида Тошкент шаҳар иқтисодий судига даъво аризаси киритилди. Салар оқова сув тозалаш иншоотига ишлаб чиқариш оқова сувларини ташловчи 18 та корхонадан 11 тасида текширишлар амалга оширилди.\nМеъёр даражасида тозаланмаган оқова ташлаётган корхоналар фаолияти вақтинча тўхтатилди”, деган Ф. Деҳқонов.\nСергелида ёқимсиз ҳид тарқалиши масаласи юзасидан ўтган ой Сенатнинг Аграр, сув хўжалиги масалалари ва экология қўмитаси ҳам текширув ўтказган эди.\nКоронавирусдан яна уч бемор вафот этди. Вирусга чалинганлар сони 103,5 мингдан ошди\nАйни пайтда тиббиёт муассасаларида 3386 нафар бемор даволанмоқда.\nЎзбекистонда 12 июнь куни коронавирусга чалинган беморлардан яна уч нафари вафот этди. Бу билан ўлганлар сони 708 нафарга етди.\n12 июнь куни Ўзбекистонда яна 304 кишида коронавирус аниқланди. Улардан 127 нафари Тошкент шаҳрида, 59 нафари Тошкент вилоятида, 29 нафари Самарқанд вилоятида, 19 нафари Қашқадарё вилоятида, 18 нафари Сурхондарё вилоятида, 13 нафари Жиззах вилоятида, 12 нафари Фарғона вилоятида қайд этилган. Қолган вилоятларда коронавирус аниқланганлар сони 10 нафардан кам.\nСоғлиқни сақлаш вазирлигининг билдиришича, 12 июн ҳолатига кўра, коронавирусга чалинганларнинг жами сони 103510 нафарни ташкил этмоқда. Касалликдан соғайганлар жами 99416 нафарга етди ва соғайиш кўрсаткичи 96 фоизни ташкил этмоқда.\nНукус шаҳрида икки қаватли Neo ресторанида газ портлаши оқибатида ёнғин юз берди.\nМаҳаллий нашрларнинг ёзишича, портлаш ресторанннинг 2-қаватидаги ошхонада 12 июнь куни эрталаб соат 6 ларда бўлган.\nВоқеа жойига Қорақалпоғистон Фавқулодда вазиятлар бошқармаси Нукус ФВБдан 2 та ёнғиндан қутқариш экипажи етиб келган.\nХабарларда айтилишича, портлаш оқибатида иморат зарарланган. Ҳодисада жароҳат олганлар ва вафот этганлар йўқ. Портлаш вақтида ресторан биносида фақат қоровул бўлган. Унга жароҳат етмаган.\n“Айни вақтда суриштирув ишлари олиб борилиб, етказилган моддий зарар миқдори аниқланмоқда”,-дейилади хабарда.\nЎзбекистонда Туркиядан келган фуқаролар учун карантинда бўлиш тартиби бекор қилинди\nЎзбекистонда Туркиядан келаётган фуқаролар учун карантинда бўлиш тартиби бекор қилинди.\nБу ҳақда Ўзбекистоннинг Истанбул шаҳридаги Бош консулхонаси хабар берди.\nСўнгги 14 кун давомида Туркияда бўлган ва ушбу мамлакат орқали Ўзбекистонга кириб келган Ўзбекистон фуқаролари уй ёки меҳмонхонада карантинда бўлиши шарт эмас энди, дейилади хабарда.\nЎзбекистонга келиш учун авиақатновга рўйхатдан ўтишдан олдин сўнгги 72 соатдан кўп бўлмаган муддатда коронавирус инфекциясига фақат ПЗР орқали текширилиб, манфий кўрсаткичга эга деб топилган маълумотномани тақдим этиш талаби сақланиб қолади.\nШунингдек, Туркияга туристик саёҳатлар учун мўлжалланган чартер авиақатновлар жорий йилнинг 5 июнидан бошлаб босқичма-босқич тикланиши кўзда тутилмоқда.\n11 июнь куни Туркиядан Урганчга илк парвоз амалга оширилган эди.\nХоразм вилояти Транспорт бошқармаси ушбу йўналишдаги парвозлар ҳафтанинг ҳар жума куни амалга оширилишини хабар қилган.\nТошкент метросида яна поезд тўхтаб қолди, бу сафар "шубҳали буюм топилган"\n"Ўзбекистон темир йўллари" ширкати Тошкент метрополитенининг "Космонавтлар" бекатида поезддан йўловчилар тушириб юборилгани тасвирланган видео юзасидан изоҳ берди.\nШиркатга кўра, 11 июнь куни соат 11:50 да 38-йўналишда ҳаракатланаётган поезднинг 3-вагонида шубҳали нарса қолдириб кетилган ва бу ҳақда поезд машинистига хабар берилган.\nИчки ишлар вазирлиги ва Тошкент метрополитени ўртасидаги ўзаро келишилган йўриқномага кўра, йўловчилар хавфсизлигини таъминлаш мақсадида улар "Космонавтлар" бекатида поезддан туширилган.\nСўнгги вақтларда Тошкент метрополитенида поездларнинг тўхтаб қолиши ва йўловчиларнинг тушириб юборилиши тез-тез юз бермоқда.\n13 май куни "Амир Темур хиёбони" бекатида барча йўловчилар тушириб юборилганди.\n7 май куни соат 21:10 дан 22:00 гача Тошкент метрополитени Ҳалқа йўлининг 7-бекатида электр энергияси ўчиб қолганди.\nҲоким товуқ ваъда қилди, маҳалла туалет. Муҳтож оила яна якка қолди\nБлогер Македонский Ўзбекистонга киритилмади\nМирзиёев Хўжандда. Боғ сайри, "Арбоб" саройида қабул тантанали қабул\nЎзбекистон-Тожикистон: “Миналардан тозаланган” муносабатлар\nШАРҲСИЗ: Ўш воқеаларига 11 йил тўлди. Бугунги Ўш шаҳри...\nСирдарёда раққосаларга пул қистирган мулозимлар "ишдан бўшади". Қонунда чеклов борми?\nРосстат: РФ минтақаларида аҳолининг табиий камайиши ўнлаб марта ошган\nЭрон ва Россия дипломатлари: Теҳрон ядровий дастури бўйича яқин орада келишувга эришмаймиз\nИсроилнинг янги раҳбари Нафтали Беннет ким?


Бирники мингга – Сурхон тонги\nБош саҳифа / Жамият / Бирники мингга\nАвгуст 4, 2018\tЖамият Изоҳ қолдириш 941 Кўрилди\nКунларнинг бирида танишимнинг ҳужжатини нуфузли тиббиёт марказидаги шифокор аёлга етказиб беришга тўғри келди. Ўша шифокор аёл хонаси ёнида одамлар навбатда туришарди. Мен ҳам навбат кутишга қарор қилдим. Кутиш жараёнида кузатиб ўтирсам, шифокор қабулидан беморлар кўзида ёш билан чиқаяпти. Ҳайрон бўлдим.\nШифокор аёл исмимни айтиб чақираётганини эшитиб қолдим. “Нега киравермадингиз?” деб хонасига бошлади. Хонада йиғлаб турган бир бемор аёлга «мунча имиллайсиз, шунчалик қўрқар экансиз, ётавермайсизми уйингизда. Сизни овутишга кетган вақт да қанча беморни кўриб бўлган бўлардим”, деб бақирди.\nНима қилишимни билмай қотиб қолдим, чунки биринчи марта бундай ҳолга дуч келишим эди. Кейин шифокор менга юзланиб, ҳужжатда битта имзо камлигини, юқори қаватга чиқиб шуни ҳал қилиб келишимни айтди. Қайтиб келаётганимда эса бояги аёл ёрдам сўраётгандай термулиб турарди. Ёнига яқинлашганимда, “Синглим шифокор менга қўйган ташхисга тушунмай қолдим, қайта кириб сўролмаяпман, сиз сўраб бера олмайсизми”, деди. Аёлнинг ўша пайтдаги аҳволини кўриб кўнглим жуда ғаш бўлди.\nЭҳ, шифокор опа, бунақа тилингиз, муомалангиз билан соғ одамни ҳам тўшакка михлаб қўясиз-ку?! Бу тоифа шифокор учун бемор дардига дармон бўлиш муҳим эмас, бир кунда қанча кўпроқ бемор кўрса, шунча кўпроқ моддий манфаат топиши муҳим. Афсуски, у адашади. Одамларни норози қилиб бундай топилган бойлик буюрмайди, буюрганда ҳам татимайди.\nФариштамонанд шифокорларимиз инсон саломатлиги йўлида умрини бағишлаб, жонини жабборга бериб ишлайдилар. Уларни халқ бошига кўтаради. Бирники мингга, дегандек айрим шифокорларнинг касбига хос бўлмаган ҳаракатлари бошқаларнинг ҳам шаънига гард юқтирмайди, деб ким кафолат бера олади.\nОлдинги Тозаликка ҳамма масъул\nКейинги Чирой очаётган “Гулобод”\n“Баркамол авлод” болалар ижодиёти марказида нима гап?


Қурбон ҳайити муносабати билан туман халқига байрам табриги | Jomboy.uz\nҚурбон ҳайити муносабати билан туман халқига байрам табриги\nThu, 30/07/2020 - 08:48\nБугун муборак қурбон ҳайити арафасида Сиз, азизларга мустаҳкам соғлиқ, юртимизга тинчлик, хонадонларингизга қут-барака тилайман.\nУшбу айём минг йиллик тарихни ортда қолдириб, миллий қадриятларимизнинг ажралмас қисмига айланиб улгурган. Бу кунда аразлар унутилиб, шукроналик, меҳр-оқибат, шафқат, бирдамлик туйғулари мустаҳкамланади. Бинобарин, бугунги мураккаб даврда ушбу тушунчалар ҳар қачонгидан муҳим аҳамиятга эга.\nДинимиз азалдан эзгуликни тарғиб қилиб келган. Асрлар давомида ислом оламидан минглаб олиму уламолар, тасаввуф намояндалари, ижодкорлар етишиб чиққани сир эмас. Хусусан, Жомбойда яшаб ўтган Шайх Худойдод Вали, Камолиддин Оқоний-Алиободий, Имом Шамсуллайима каби улуғ инсонлар қолдирган маънавий бисот бугунги кунда ҳам аҳамиятини йўқотгани йўқ. Демоқчиманки, миллий-диний қадриятларимиз илдизлари туманимизда ҳам бир неча асрларга бўйлашади. Эндиликда, уларга муносиб авлод бўлиш, ёшларни хушхулқ, гўзал ахлоқ билан, Ватанпарвар, ҳалол инсон қилиб тарбия қилиш бурчимиздир.\nХабарингиз бор. Коронавирус инфекцияси билан боғлиқ вазият сабаб юртимизда карантин чекловлари амалда бўлиб турибди. Ҳайит байрамини нишонлашда ушбу жиҳатларга алоҳида эътибор қаратишимиз мақсадга мувофиқ. Зеро, Ўзбекистон Мусулмонлари идораси ҳам бу борада ўз тавсияларини билдирди. Унда алоҳида таъкидланганидек, байрам кунида тўп-тўп бўлиб қабристонларга бориш, дастурхон ёзиб меҳмон чорлаш ўзимизни ҳам, атрофдагиларни ҳам хавф остига қўйиш бўлади. Унинг ўрнига Ҳайит айёмини уйда, оиламиз даврасида ўтказсак, ҳар жиҳатдан тўғри йўл тутган бўламиз. Ишонаманки, буни яхши англайсиз ва карантин қоидаларига қатъий амал қиласиз.\nФазилатли дамларда элу юртимиз ҳақига қилган эзгу ният ва тилакларимиз ижобат бўлсин! Хонадонларимиздан файзу барака ва осойишталик аримасин.\nЯна бир бор муборак қурбон ҳайити билан барчангизни муборакбод этаман.\nСизларга чуқур ҳурмат билан,\nЖомбой тумани ҳокими.


«Норма Маслаҳатчи» газетасининг 2018 йил 27 март 13-сони - Gazeta.Norma.uz\n«Норма Маслаҳатчи», №13, 2018й. 27 март\nМЧЖ улгуржи савдо билан шуғулланади. Биз хорижий компания билан унинг товарлари – бетон насосларига эҳтиёт қисмлар сотиб олиш учун контракт туздик. Ушбу бетон насослари, уларнинг эҳтиёт қисмлари ва бутловчи қисмлари тасвирланган фирмамизнинг реклама баннери билан кўргазмада иштирок этмоқчимиз. Бетон насосларини (сабаби асосий мақсадимиз – ЎзР ҳудудида эҳтиёт қисмларни барқарор сотиш) реклама қилишга ҳақлимизми? Ушбу хорижий компания билан қандайдир битим тузишимиз керакми?\nЙирик корхонада иккита бош бухгалтер ишлаши ва иккаласи молиявий ҳужжатларни имзолаш ҳуқуқига эга бўлиши мумкинми?\nУлгуржи савдо корхонаси 2 йилдан буён зарар кўриб ишлаётган бўлса, ўз лицензиясини йўқотадими?\nЁш оила (никоҳи расман расмийлаштирилган) хотинникида яшайди (унинг онаси ва синглиси билан). Эри ўз ота-онасининг уйида пропискадан ўтган. Ҳамма Тошкентда прописка қилинган. Фарзанд туғилди. Уни отаси пропискадан ўтган жойда пропискадан ўтказса бўладими? Буни қандай шартлар билан амалга ошириш мумкин?\nКорхонамиздаги айрим ходимлар Тошкент шаҳрида доимий прописка қилинмаган, турган жойи бўйича ҳисобда туриш муддати ўтиб кетган. Президентнинг 22.01.2018 йилдаги ПФ-5308-сон Фармонига мувофиқ вақтинча ёки доимий пропискасиз ёхуд турган жойи бўйича ҳисобда турмаган фуқароларни ишга қабул қилганлик учун иш берувчининг жавобгарлиги бекор қилинди. Яъни иш берувчи ходимнинг вақтинча пропискасини текширмасликка ва талаб қилмасликка ҳақли. 1. Ишга қабул қилиш чоғида вақтинча рўйхатдан ўтган, бироқ бугунги кунга келиб унинг муддатини ўтказиб юборган (номуайян муддатга меҳнат шартномаси тузилган) ходимларга ушбу Фармон татбиқ этиладими? 2. Тошкент шаҳрида турган жойи бўйича ҳисобда турмаган, республикамизнинг бошқа вилоятларида прописка қилинган шахсларни ишга қабул қилишга ҳақлимизми? 3. Ходим турган жойи бўйича рўйхатдан ўтмай туриб Тошкент шаҳрида ишласа ва яшаса, унда жавобгарлик юзага келадими?\nМен Навоий вилоятининг Кармана шаҳриданман. Тошкент шаҳридаги янги қурилган уйда квартира сотиб олдим. Ушбу қийматдан 5% давлат божи тўладим, нотариал идорада квартирани менинг номимга расмийлаштирдилар. Нотариал расмийлаштирилган шартнома асосида Тошкент шаҳрида доимий пропискага эга бўлишим мумкинми? Паспорт столидагилар ҳали тегишли қонун чиқмаганлигини рўкач қилиб, менга рад жавоби бердилар.


Севара Назархон: карантин қадриятларни йўққа чиқарди. Оддий нарсалар муҳим бўлиб қолди Ўзбекистон янгиликлари\nСевара Назархон: карантин қадриятларни йўққа чиқарди. Оддий нарсалар муҳим бўлиб қолди\n12 June 2020, 18:50\nЎзбекистон, Тошкент – Batafsil.uz ЯА. Севара Назархон нафақат Ўзбекистонда, балки чет элларда ҳам мухлисларнинг муносиб муҳаббатини ва шуҳрат қозонган кам сонли хонандаларимиздан биридир.\nБарчамиз унинг дилбар қўшиқларини яхши биламиз ва улардан завқланамиз. Бироқ, хонанда яқинда кенг жамоатчилик учун ўзининг янги қирраларини намоён этди, яъни пандемия авж олган бир пайтда у ўзбекистонлирга ёрдам бериш учун очилган марказда кўнгилли сифатида фаолият юритди.\n2020 йил 28 май куни премьераси бўлиб ўтган Bir kam dunyo/Imbalanced world номли қўшиғига олинган Назархоннинг янги клипи қизиқарли мавзуга сабаб бўла олади.\n"Уч ой олдин биз бошқа дунёда яшадик, ҳар-ким ўзича бахтли эди. Биз кўп қучоқлашардик, меҳмончиликка борардик, катта байрамларни нишонлардик, шўх тадбирлар ва спортни ёқтириб келдик, палов ва иссиқ нон ёпардик. Биз саёҳат қилардик, дунёнинг турли бурчакларидан келганлар меҳмонларни кутиб олардик, таълим олдик, ишладик, севимли қўшиқларни куйлаб келдик. Бироқ, бирдан дунё ўзгариб кетди. У ўзгарган бўлсада, у бизнинг ягона, сеҳрли ва суюкли уйимиз бўлиб қолади. Биргаликда бошимиздан кечирганимизни яна бир эслашни, Сизнинг ҳам ҳикоянгизни тингламоқчи эдим”, - дейилмоқда видеода.\nЎзбекистонликларнинг фикрига кўра, клип томошабинларнинг қалбига эзгу хабарларни етказиш баробарида #weareinthistogether хэштеги остида барчани ўзининг бахтли хотиралари билан ўртоқлашишга чорлайди. Ушбу ғояни телебошловчи Нилуфар Сотиболдиева ва спортчи Шаҳрам Ғиёсовлар ҳам ўзларининг инстаграм-аккаунтларида қўллаб-қувватлашган.\nBatafsil.uz мухбири Севара Назархон билан карантин ва унинг мусиқа саноатига таъсири, хайрия қилишга интилиш ва пандемиядан кейин одамлар онгида нималар ўзгаргани ҳақида суҳбатлашди.\n- Карантин ижодий фаолиятингизга қандай таъсир қилди? Нималар ўзгарди?\n- Тўғрисини айтсам, ҳозир ижод ҳақида хулоса чиқариш мумкинлигига амин эмасман. Мен ҳозир кучли оқимдаман, атрофимизда кўп нарсалар содир бўлмоқда. Шу жумладан мусиқада ҳам, ҳаётда ҳам. Карантин қадриятларни йўққа чиқарди. Оддий нарсалар муҳим бўлиб қолди. Жумладан, яқинлар билан бирга вақт ўтказиш, бутун оила билан кечки овқатланиш, студияда бир неча соат давомида ёлғиз мусиқа билан дам олиш имконияти. Тинимсиз ритмда мен бу қадриятларни озгина йўқотдим. Қайта ўзимга келганимдан хурсандман.\nЛондондан қайтганимдан сўнг қарийб бир ой карантинда бўлдим. Қийин бўлди, лекин қоида ҳамма учун бир хил. Мен бунинг муҳимлигини билардим. Менинг хавфсизлигим ва Иман (хонанданинг қизи- таҳр.)нинг соғлиги учун нақадар керакли эканлигини тушанганман. Биз бирга Тошкент вилоятида карантинда бўлдик.\n- Карантин тугаши билан чет элга сафарларни режалаштиряпсизми? Келгусидаги мусиқий режаларингиз қандай? Балки пандемия ҳақида қўшиқ ёзарсиз?\n- Лондонга учаман, эрим ва ўғлим у ерда қолишган, уларни соғинганман. Болалар кузда ўқишни бошлашади. Мен улар одатдаги режимда ўқишни давом эттиришларини истардим. Пандемия ҳақида қўшиқ ёзмайман, менимча, бу унчалик самимий эмас.\n- Мутахассислар башорат қилишича вируснинг янги тўлқинидан қўрқмайсизми? Сизнингча, мамлакатимизда ва дунёда нималар ўзгаради? Одамлар аввалги ҳаётларига қайтадими?\n-Ўзинг таъсир қила олмайдиган нарсадан қўрқиш - нодонликдир. Аввалида менда ҳар хил фикрлар ва қўрқувлар бор бўлгандир. Энди эса уларни қабул қилиш, шу билан бирга ҳаракат қилиш, яратиш, севимли ҳаётда яшаш истагим бор. Албатта, дунё энди аввалгидек бўлмайди. Бироқ, менимча ҳозир эришиб бўлмайдиган нарсалар, мисол учун парвозлар ва саёҳатлар яна қайтади.\n- Сизнингча, икки йил ичида мамлакат мусиқий жиҳатдан қанчалик ўзгарган? Янги оҳанглар, йўналиш пайдо бўлдими?\n- Мен Ўзбекистонда жуда кам вақт бўлмоқдаман. Шу боис, бу борадаги ўзгаришларни кузатиш ва пайқаш жуда қийин. Мен одатда кўпроқ нима тинглашимни биласизми? Сукут. Мусиқачи учун бу энг севимли товуш. Дунё мусиқаси қандай ўзгараётганига гувоҳ бўлдим. Кўплаб истеъдодли ёшлар пайдо бўлмоқда. Улар шунчаки уйда туриб, қўшиқ ёзиш орқали бир неча Грэммиларга сазовор бўлишмоқда. Офарин! Менга сўнгги пайтларда мусиқанинг бундай соддалиги ва номукаммаллиги ёқмоқда. Бунда нимадир бор.\n- Сиз бирор-бир кўнгилли ёки хайрия лойиҳаларини амалга оширяпсизми? Сизнингча, бизнинг мамлакатимизда ишбилармонлар ва таниқли шахслар томонидан ихтиёрий равишда кўнгилли ҳаракат қилиш қандай ривожланган?\n- Хайрия менинг ҳаётимда ҳар доим бўлган ва бўлади. Мен буни янада давом эттиришни режалаштирмоқдаман. Бу ерда кўнгилли ёшларни кўриб, жуда хурсанд бўлдим. Мен буни қаҳрамонлик эмас, балки жамиятимизнинг бир қисми бўлишини истайман. Кўнгиллилик одатий ҳол. Бу инсоний қадриятларни билдиради. Ҳозирда бу ҳаракат бўй чўзаётган бир пайтда, уни ушлаб туриш керак. Мен барчани шунга даъват қилмоқчиман. Қийин вазиятларда бу қандай ёрдам беришини ўзиз кўрдингиз.\n- Сиз Bir kam dunyo номли ҳар қачонгидан ҳам самимий ва долзарб бўлган видеороликни чоп этиш орқали флешмобни бошлаб бердингиз. Ушбу видео тайёрлаш учу қанча вақт кетди?\n- Ростини айтганда, бунинг ўзи ғалати ғоя эди. Униг амалга ошишига ўзимиз ҳам деярли ишонмадик. Аслида бундай ғоялар ўз ишини севадиганлар томонидан қўллаб –қувватланади. Coca-Cola жавоб берганидан хурсандман. Менимча, унинг янграши ёмон чиқмади. Улар вирусга қарши курашишда жуда кўп иш қилдилар. Бундай самимийлини мен жуда ҳурмат қиламан.\nСуратга олишни бир кунда тугатдик. Кейин бир неча ҳафта монтаж ва керакли кадрларни қидириш билан банд бўлдик. Биз моҳиятан мини-фильм, ҳужжатли фильм яратдик. DBLAнинг истеъдодли йигитлари дунёнинг номукаммаллиги, аммо биз уни яхши кўришимиз ва ҳамма нарса яхши бўлиши ҳақидаги хабарни барчага етказишда бизга ёрдам беришди. Мен мусиқа билан одамларни қучоқлаб олишни ва ҳамманинг юрагига бу сўзларни айтишни истардим. Ҳамма нарса яхши бўлади. Барча толиққан бир пайтда бу ҳар қачонгидан ҳам муҳимроқ. Дарвоқе, флешмоб давом этмоқда, менга дунёнинг турли бурчакларидан шарҳлар ва видеолар келиб тушмоқда. Ўзимизда ҳам қўллаб-қувватлашларни истардим.\n- Янги роликда хайрия ёрдамини тарқатиш марказидан олинган парчалар тасвирланган. Сиз у ерда асосан нимани эслаб қолдингиз?\n- Кўнгиллиларни. Жуда самимий болалар экан. Яна телефон қўнғироқларига жавоб берган одамлар эсда қолди. Нима бўлса-да, халқимиз жуда сабрли ва илиқ. Ҳатто оғир кунларда ҳам. Назаримда, ушбу марказда ҳамма учун қандайдир муҳим бир воқеа содир бўлди. Буни жамоанинг барча аъзолари ҳис қилишди. Шу жумладан мен ҳам.


Лев Толстой нега христианликни ёқтирмаган? | Azon.uz - Ахборот-таҳлилий портал\n8262 12:00 26.07.2020\n1901 йил 24 февралда "Церковне Ведомости" журнали православ черковидан граф Лев Толстойнинг "узоқлашгани" ҳақида хабарни нашр этди.\nЛев Толстой ҳаётининг сўнгги ўн йилларида православликни рад этди. Буюк рус ёзувчиси христианликни танқид қилди. Табиийки, Толстойнинг расмий динга бўлган муносабати унинг асарларида акс этган.\nШубҳасиз, бундай қўпол сўзлар эртами-кечми черковнинг реакциясини қўзғатиши керак. 19-аср охирида Лев Толстойни христианликдан четлатиб юбориш таклифлари бирин-кетин пайдо бўлди, аммо император Александр III "Толстойнинг шон-шарафига қийналган авлиё тожини қўшишни" хоҳламаган.\nТолстойни диндан чиққан деб эълон қилишни 1888 йилда, архиепископ Никанор ўз мактубларидан бирида ёзувчига қарши "тантанали анафема" эълон қилишни сўраган.\nБуткевич Толстойни "куфр ва худосизлик воизи" деб атаган, аммо ёзувчи ўз қарашларини ўзгартирмади ва православликни кескин танқид қилди, Учлик таълимотини, черков маросимларини рад этарди.\nТолстойга қилинган ҳужумлар сони ҳар йили кўпайиб борди, Синоднинг ўзи ёзувчига анафема талаб қилганларни қўллаб-қувватлади. Обер-прокурор Победоносцев ҳам айбловчиларнинг тарафини олди, аммо черков элитасининг барча режалари император Александр III нинг хоҳишига бўйсунди.\nЧерков вакиллари ҳужумларни қайталаш учун Александр III нинг ўлимини кутишлари керак эди. 1896 йилда ўша Победоносцев ёзувчини черковдан чиқариб юбориш тўғрисида гапира бошлайди. Фурсатдан фойдаланиш имконияти 1900 йилларнинг бошларида, Толстой оғир касалликка чалинганида келди.\nВазиятдан фойдаланган ҳолда, Митрополит Иоанникий барча епархияларга "Лев Толстой тавба қилмасдан вафот этган тақдирда уни жаноза ва дафн маросимларини ўтказишни тақиқлаш тўғрисида"ги махсус буйруқни юборди.\nТолстой касаллигидан халос бўлиб, черковнинг яширин ҳужумидан омон қолди. Черков ҳужумлари бу билан тугамади - кейинги қадам тантанали равишда христианликдан ҳайдаш эди. Бу 1901 йил 24 февралида бўлиб ўтди. Ўша давр манбаларига кўра, Синоднинг Бош прокурори Победоносцев эртаси 25 феврал куни император Николай II томонидан танбеҳ олган.\nЎзининг Москвадаги уйида дам олаётган Лев Толстой, черковдан ҳайдалгани ҳақида газеталардан билиб олди. Уйда, Софья Андреевна ўз кундалигида ёзганидек, "байрамона кайфият, кўплаб одамлар бор эди".\n1901 йил апрел ойида Лев Толстой Синоднинг қарорига муносабат билдирди ва унинг жавобини нашр этилди. Айтганча, фақат бир неча черков нашрлари чоп этиш ҳуқуқига эга бўлган хатнинг ёзувчи "христианликни ҳақорат қилган" жойлари қисқартириб ташланди. Жавоб хатининг тўлиқ шакли чет элда чоп этилган, Россияда фақат 1905 йилга келиб “муаллиф диндан қайтган ва Исонинг душмани” ёзуви билан нашр этилган.\nЛев Толстой христиан мусулмонлар Махсус Мақолалар Тарих\nАбдувоҳид қори – Толстой билан учрашган олим\n2359 13:51 31.08.2020


ГОЛ ҚАЙFУСИ - Ўзбекистон овози газетаси\nёки бир мухлиснинг футболимиз ҳақидаги фикрлари\nМақолани ёзишга ёздиму, бир муддат ташлаб қўйдим, кейинги ўйинларни кўрайликчи, деган фикрга бордим. Мана, Осиё кубогининг навбатдаги ўйинлари. «Насаф»нинг четдаги иродали ғалабасини ҳисобга олмаганда, яна ўша... ҳолсизлик, голсизлик. Хуллас, мулоҳазаларимни, очиғини айтганда, мухлис сифатидаги дардларимни жамоатчиликка билдиргим келди. Қайсидир масалада ҳақдирман, бошқа бирида эҳтимол ноҳақдирман. Лекин азбаройи ачинганимдан, жон-дилимдан севганимдан айтаяпман бу гапларни. Қайта-қайта хорижга боришлар, тайёргарлик дастури тўла бажарилди, дейишларнинг натижаси кўринмаяпти-ку.\nБуғдой экиш, ўстириш, парвариш қилишдан мурод — дон олиш. Чигит қадаш, ундириш, суғориш, ўғит бериш, ҳосил етиштиришдан мақсад — тола олиш. Футбол ҳақида нима деманг, нима ёзманг, қай жиҳатдан ёндошманг, гап охир-оқибат натижага — голга бориб тақалади. Шу «гол» деб аталмиш лаззатдан мухлислар қанча кўп баҳраманд бўлса, шунча яхши, албатта. Аммо терма жамоаларимиз майдонга тушганда минг-минглаб ашаддий мухлисларни шу гол қайғуси безовта қилмоқда. Айниқса, Олимпия ўйинлари ва жаҳон чемпионатларининг саралаш учрашувларида энг сўнгги дақиқаларда, кутилган ҳолатларда гол ўтказиб оғзимиздаги ошни олдириб қўйганимиз алами ҳамон юракларимиздан кетгани йўқ.\nМиллий термамизнинг 27, 31 март кунлари сафарда ўтказган икки ўртоқлик учрашувини олинг. Жанубий Корея футболчилари билан зўр-базўр дурангга эришилди. Япония терма жамоасидан 5:1 ҳисобида енгилиши кутилмаган ҳол бўлди. Тўғри, ҳатто етакчи командалар ҳам баъзан ютқазиб туради. Лекин ютқазишда ҳам ютқазиш бор-да. Ҳар қандай ўйинда, у хоҳ расмий, хоҳ ўртоқлик мақомида бўлсин, юрт шаъни, ватанпарварлик туйғуси, масъулият ҳисси, орият кучи биринчи ўринда турмоғи, устувор бўлмоғи лозим. Аччиқ ҳақиқатни очиқ айтайлик: ҳар икки – миллий ва Олимпия терма жамоаларимиз ҳозирча тезкорликда, техника, тактикада, руҳий тайёргарликда, жамоавий ўйинда, хуллас, футболнинг барча унсурларида Европани қўя турайлик, Осиёнинг етакчи жамоалари қаторида мустаҳкам турибдими?.. Бу саволга жавоб бериш қийин. Хаёлга турли саволлар келади: қани, тўпни узоққа аниқ ошириш, мўлжални тўғри олиб зарб билан тепиш, дарҳол қарор қабул қилиш, жарима тўпларини Қосимовга ўхшаб қойилмақом ижро этиш, бош билан ўйнаш, финт ва дриблинглар, жасорату маҳоратлар... қани?!\nМухлислару журналистлар Миржалол Қосимовни гоҳ мақтаб, гоҳ танқид қилишмоқда. Ўзбек футболи тараққиётига улкан ҳисса қўшган Миржалол Қосимовнинг бош мураббий сифатидаги фаолияти ҳақида турлича фикрлар билдирилмоқда. Бу табиий ҳол, албатта. Ўйин натижасига қараб бош мураббийга баҳо берилади. Ким бош мураббий бўлса, жамоа тақдири ундан сўралади. Бироқ Қосимовгача бўлган бош мураббийлар ҳам мухлислар орзусини амалга ошира олишмади. Аммо, ўйлаб кўрайлик, ҳамма айбни бош мураббийга боғлаш қай даражада ўринли. Республикамизга дунёга машҳур хорижлик мураббийлар ҳам келиб, ишлаб кетишди. Сезиларли ўзгариш бўлдими?.. Таҳлил қилиб, хулоса чиқарайлик, ўртамиёна терма жамоани бирданига ўзгартириб, шуҳрат қозонган бош мураббий борми ўзи? Ички чемпионат жамоаларини ташқаридан маҳоратли футболчиларни сотиб олиб, кучайтириш мумкин. Аммо миллий терма жамоани бир-икки йилда тубдан ўзгартириш қийин масала. Шундай экан, терма жамоамиздаги муаммоларни ички чемпионатимиздан ахтариш керак эмасми?\nЯқинда телевизорда Ўзбекистон футбол федерацияси президенти Мираброр Усмоновнинг мамлакатимиз чемпионатидаги келишилган ўйинларга чек қўйиш ҳақидаги кескин гапларини этишиб, тўғриси, жуда қувондим. Беркитиб нима қиламиз, бу кўзбўямачилик, алдамчилик анчадан буён кўпчиликка маълум эди. Футболимиз илдизига болта уриб келаётган иллатлардан бири эди. Миллий терма жамоа савияси мамлакат чемпионати савиясига боғлиқ. Бу ҳақиқатни мутахассислар ҳам инкор этмайди.\nЖамоалардаги ички муҳит, аҳиллик, ҳамжиҳатлик қай даражада, ўйинчилар, мураббийлар ўртасидаги ўзаро муносабат қандай, шогирдлар устозлари айтганини қулоқ қоқмай бажаришадими, ҳаммага бир хилда қараладими, пулга ружу қўйганлар, юлдузлик касалига йўлиққанлар йўқми – ташқаридан у қадар маълум бўлмаган бундай ҳолатлар ўйиннинг қандай кечиши ва натижасига қаттиқ таъсир этади. Аҳиллик, жамоавийлик, маҳорат, матонат вобаста бўлган тақдирдагина ўйин баланд савияда кечади, голлар урилади, томошабинлар стадионларга оқиб келади. Жанубий Корея, Япония, Европа, Американинг етакчи мамлакатлари томошабинлари терма жамоаларининг ўртоқлик ўйинларига ҳам стадионларни тўлдириб келганларини кузатиб, ўзимизнинг ярми бўш стадионларимиз билан солиштирамиз, ўкинамиз. Барчаси пировард натижада ўйин сифатига, майдондагилар маҳоратига, урилган голларга бориб тақалади.\nЎтган асрнинг олтмишинчи йилларидан буён футбол ишқибозиман. «Пахтакор»нинг ўйинларини қолдирмай стадионда томоша қилганман, Красницкий, Абдураимов, Азизхўжаев, Раҳматуллаев, Ан, Федоровларнинг завқ-шавқ, журъат-жасорат билан тўп суришганини кўп кузатганман. Ўша пайтларда пахтакорчилар, ҳозиргидек кенг шароитга эга бўлмаса-да, катта маош олмаса-да, бор вужуди билан ўйнашар, голлар уришар эди. «Динамо» (Киев), «Спартак» (Москва), «Насьонал» (Уругвай) командаларини, Яшиндек машҳур дарвозабонни доғда қолдиришгани, лиқ тўла стадион олқишларини олганлиги ҳамон кўз ўнгимда турибди.\nЭҳтимол, менинг айрим фикрларим кимларгадир ёқмас, маъқул келмас. Аммо худо ҳаққи, ачинганимдан, алам қилганидан айтаяпман бу гапларни. Камина ҳам аслида сабр-бардошли, оптимист, охири бахайр бўлишига, терма жамоаларимиз келгуси олимпиада ва жаҳон чемпионатида қатнашишига, етакчи жамоаларимиз қитъа баҳсларида ўзларини кўрсатишига умид қилувчи, ишонувчи мухлислар сирасидан. Бунинг учун асосларимиз етарли. Футболимизга кўрсатилаётган катта эътибор ўз самарасини беради, албатта. Ўйинчиларимизга куч-қувват, ғайрат-шижоат тилаймиз. Мўлжални аниқ олишсин, голлари кўпайсин, мухлисларни хурсанд этишсин. Мухлисларни, ўз халқини хурсанд қилиш эса футболчи, умуман, спортчи учун катта бахт, деб ўйлайман.\nЎзбекистон Республикасида хизмат кўрсатган ёшлар мураббийси.\n«ЎЗБЕКИСТОН ОВОЗИ» БОШ МУҲАРРИРИГА АРИЗА\nАЧЧИҚ ҚАЛАМПИР ҲАҚИДА АЧЧИҚ ҲАҚИҚАТ\nҲАШАР УЮШҚОҚЛИК БИЛАН ЎТДИ\n«ЎЗСТАНДАРТ» АГЕНТЛИГИ АХБОРОТ БЕРДИ


Соғлиғингизга зарар келтирувчи кундалик 10та одат - 21 Марта 2014 - www.SheJoT.CoM\nГлавная » 2014 » Март » 21 » Соғлиғингизга зарар келтирувчи кундалик 10та одат\nИнсон кундалик ҳаётида ўзи билмаган ҳолда кўплаб соғлиғи учун зарарли ишларни амалга оширади. Биз ҳар куни миллионлаб одамлар томонидан қилинадиган кундалик амалларнинг зарарли жихатларини санаб ўтдик.\n1. Уйқудан уйғониш биланоқ керишиш. Ҳали уйғониб улгурмаган танангиз, тўсатдан бошланган керишиш ва тортилишларга таъсирчан бўлади. Бу одатнинг қайта қайта такрорлаш умуртқа поғонасинига оғирлик туғдиради, натижада сизни танангнизни орқа қисмида турли ҳил оғриқлар пайдо бўлади\n2. Ўтирган ҳолатда оёқларни тиззадан тепа қисмини устма-уст чалиштириб ўтириш. Ушбу ҳолатда ўтириш оёқдаги вена қон томирларини сиқилишига ва қоннинг тўпланиб қолиб уни босимини кучайтиришига сабаб бўлади. Бу одатни такрорланиши оёқ вена томирларини шишишига сабаб бўлади\n3. Сақични узоқ вақт давомида чайнаш. Инсон жағлари асосан маълум қисқа вақт ичида овқатни чайнаш учун мослашган бўлиб, узоқ вақт давомида сақич чайнаш инсон жағи мускулларини ҳаддан зиёд ишлашига олиб келади. Бу одат жаўда кучли оғриқларни ҳосил қилиши мумкин\n4. Ҳожатга чиқишдан ўзини тийиш. Баъзида ҳожатга чиқиш учун ҳоҳишимиз туғилсада, қилаётган ишимизни оҳирига етказиш учун ўзимизни тийиб турамиз. Лекин бу одат сизни сийдик йўлларингизга катта зарар бўлиб унга инфексия тушишига сабаб бўлади. Чунки сийдикдаги бактериялар қисқа муддатда тез кўпайиб кетиши мумкин. Танангиз берган ҳукмларга қулоқ тутинг.\n5. Узоқ вақт давомида машина ҳайдаш. Инсон кўп вақт давомида ўтириши натижасида тананинг оёқ қисмига одатдагидан кўп қон тўпланади, бу қон томирларини яллиғланишига олиб келади. Узоқ йўлга сафарга чиққанда ёки касбингиз тақозоси билан машинани узоқ муддат бошқаришга тўғри келса ҳар 2-3 соатда машинадан тушиб оёқларингиз чигилини ёзиб юбориш маслаҳат берилади.\n6. Танани тик тутмаслик. Одам танаси қанчалик тўғри ушланса унинг мускуллар билан мувозанати ҳам шунчалик мутаносиб бўлади. Танани эътиробсиз қийшиқ тутиш ушбу мувозанатни бузилишига ва қайсидир мускулни ёки суякни кўпроқ босим олишига сабаб бўлади. Яҳшиси танангизни тик тутишга одатланинг\n7. Жуда тор шимларни кийиш. Тор шимлар бизнинг танамизнинг қорин қисмини сиққан ҳолда бизнинг ҳазм қилиш жараёнимизга салбий таъсир кўрсатади. Шим билан сиқилган қоринда ҳазм қилиш учун ажратилган кислоталарни ошқозон ва ичакларда кўпроқ вақт қолиб кетишига сабаб бўлади. Оғизга зардоб таъмини келиши, жиғилдон қайнаши, кўкрак қафасида оғриқ ҳосил бўлиши, йўтал ва ошқозоннинг дам бўлиши тор шим кийишнинг оқибатларидир.\n8. Қорин билан ерга қараб ётиш. Бундай ҳолатда ётганда инсоннинг бўйин қисмида ва бошда оғриқлар пайдо бўлади. Чунки ерга қараб ётганда бўйиндаги нерв толалари сиқилиб тананинг бўшашишига ҳалақит беради. Фойдасиз оғриқлардан ҳалос бўлиш учун ерга қараб ётишдан сақланинг\n9. Оёқларни тикка турган ҳолатда таранг тутиш. Тикка турганингизда оёқларингизни бўшаштириб тутишингиз сизга фойдалироқдир. Оёғингизни таранг қилиб тикка тутишингиз тиззангиз атрофидаги мускулларнинг ортиқча ва бефойда ишлашига сабаб бўлиб оёқ қисмида қон босимини кучайтиради.\n10. Сумкангизни елкада узоқ вақт кўтариш. Агар сиз сумкангизни доимий равишда бир елкангизда кўтариб юрсангиз бу сизни танангизда мускуллар билан боғлиқ оғриқлар ҳосил қилади, чунки доимо бир томонга оғирлик тушиши мувозанатни бузилишига олиб келади. Ҳудди кўпчилик бир ҳил ҳаракатлар билан фаолият коўрсатадиган касблардаги тез тез учрайдиган мускул касалликлари каби. Сумкангизни иложи борича енгиллаштиринг ва уни тез тез у елкадан бу елкага олиб кўтаринг.\nКатегория: Foydali maslahatlar / Полезны советы | Просмотров: 1727 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Москвада муҳожирларга маош тўламаган корхонага нисбатан иш очилди\n16:35 / 18.02.2017\nРоссия пойтахтида МДҲ мамлакатларидан келган меҳнат муҳожирларига иш ҳақи тўланмаганлиги бўйича жиноий иш қўзғатилди. Москва прокуратураси сайтида хабар қилинишича, 250 нафардан ортиқ ишчига иш ҳақи тўланмай келингани аниқланган.\nМаълумотларга кўра, прокуратурага «Горизонт» МЧЖ устидан иш ҳақини тўламаётгани ҳақида 250дан ортиқ мурожаат келиб тушган. Улар орасида Ўзбекистон, Тожикистон, Қирғизистон ва бошқа мамлакатлар фуқаролари бор. Корхона уларни меҳнат шартномаси тузмасдан ёллаб ишлатган.\nПрокурорлик текшируви натижасида аниқланишича, муҳожирлар меҳнат қилгани, аммо уларга иш ҳақи тўланмаганини тасдиқловчи етарли далиллар тўпланган.\n2016 йил августидан 2017 йил февралига қадар қарздорлик 10 млн рублни ташкил этган.\nХабарларга кўра, «Горизонт» МЧЖга нисбатан аввал ҳам прокурорлик текшируви ўтказилган. Корхона меҳнат шартномаси тузган ишчиларига ҳам иш ҳақи тўламаган. Бу борадаги қарздорлик 8,8 млн рублни ташкил этади, дея аниқлик киритган Москва шаҳар прокуратурасида.\nМосква жиноий иш


АҚШ ва Украина раҳбарлари ўртасида музокаралар бўлиб ўтди\nБайден ва Зеленский музокара ўтказди\n3 Yanvar 15:30 Жаҳон\nАҚШ БАЙДЕН ЗЕЛЕНСКИЙ МУЗОКАРАЛАР УКРАИНА\nАҚШ раҳбари Украина президентини Украина шарқидаги кескинликни юмшатиш учун ишончни мустаҳкамлаш чораларини қўллаб-қувватлашига ишонтирди.\nУкраина ва АҚШ президентлари Владимир Зеленский ва Джо Байден 2-январ, якшанба куни кечқурун телефон орқали мулоқот қилишди, унда Америка етакчиси Россиянинг тажовузкорлиги фонида Украинани қўллаб-қувватлашини тасдиқлади. Бу ҳақда Оқ уй тарқатган баёнотда айтилади.\n“Президент Байден, агар Россия Украинага бостириб киришда давом этса, АҚШ, унинг иттифоқчилари ва ҳамкорлари қатъий жавоб беришини айтди”, — дейилади ҳужжатда.\nТомонлар, шунингдек, келаси ҳафта стратегик барқарорлик бўйича икки томонлама мулоқот билан бошланадиган, НАТО-Россия кенгаши орқали НАТО ва ЕХҲТ доирасидаги дипломатик саъй-ҳаракатларни қўллаб-қувватлашларини билдирдилар.\n«Президент Байден Қўшма Штатлар ва унинг иттифоқчилари ва ҳамкорларининг сизсиз сиз ҳақингизда ҳеч нарса эмас» тамойилига содиқлигини таъкидлади. «У АҚШнинг Украина суверенитети ва ҳудудий яхлитлигига содиқлигини яна бир бор тасдиқлади», – деди Оқ уй.\nНиҳоят, Америка етакчиси Донбасдаги кескинликни юмшатиш бўйича ишончни мустаҳкамлаш чора-тадбирларини ва Норманд форматини қўллаб-қувватловчи Минск келишувларини амалга оширишни илгари суриш учун фаол дипломатияни қўллаб-қувватлашини билдирди.\nЎз навбатида, Зеленский Твиттердаги саҳифасида ҳамкасби билан Донбасс, Украинадаги ислоҳотлар ва деолигархизация масалаларини муҳокама қилганини айтди.\n«Джо Байден билан йилнинг биринчи халқаро суҳбати муносабатларимизнинг ўзига хос хусусиятидан далолат беради. Биз Украина, АҚШ ва ҳамкорларнинг Европада тинчликни сақлаш ҳамда янада кескинлашувига йул қўймаслик, ислоҳотлар ва деолигархизация бўйича қўшма ҳаракатларини муҳокама қилдик. Биз Украинанинг қатъий қўллаб-қувватлашини қадрлаймиз”, деб ёзди Украина президенти.


Аҳад Қаюм Луиза Расулованинг маҳсулотини яроқсиз диб айтди (видео) - 30 Августа 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 25.09.2021, 21:46\nГлавная » 2021 » Август » 30 » Аҳад Қаюм Луиза Расулованинг маҳсулотини яроқсиз диб айтди (видео)\nРасулова ўз саҳифасида тақдимот қилди ва ўз маҳсулоти ҳақида гапирди.”Улар соч тўкилишини тўхтатади, соч толаларини мустаҳкамлайди. Улар терини яхшилайди, масалан, менда жуда қуруқ терим бор. Агар мен крем суртмасам, у оқариб, қичий бошлайди ва яна қурий бошлайди. Экологиямиз вайрон бўлгани учун, маҳсулотимизда кимёвий моддалар кўп, денгиз йўқлиги туфайли бизда қуруқ иссиқлик бор. Шунинг учун бизда бу намлик йўқ. Лу бизни керакли витамин ва минераллар билан таъминлайди. Шунингдек, улар тирноқларни мустаҳкамлаб, бола туғилгандан кейин танани тиклайдилар ”, – дейди у.\nБаҳсли продюсер Аҳад Қаюм Луизанинг маҳсулотлари ҳақида салбий гапирадиган биринчи машҳур бўлишга қарор қилди. Рассом ўзининг видеомурожаатида одамлар бундай дори -дармонларни тиббий маслаҳатисиз ишлатганидан ғазабланди. Каюмнинг сўзларига кўра, масъул ташкилотлар Интернетда тобора оммалашиб бораётган дорилар ва витамин комплексларини текширишлари керак.\n"Менинг видео хабарим планшетлар ишлаб чиқарувчиларга ва уларни синаб кўришга масъул бўлганларга бағишланган. Бугун мен актриса Луиза Расуловадан Лу исмли маҳсулотни қўлга олдим. Мен у эрда нима борлигини сўрадим, очдим ва капсулалар бор эди. Агар одам уларни шифокорлар назоратиисиз ичса ва унга бирор нарса юз берса, ким жавобгар бўлади? Ҳатто нима қилаётганларини тушунишадими? Ҳамма диетали таблеткаларни ва бошқаларни реклама қилади, лекин буларнинг барчасини ким кузатади? Нега ҳамма Телеграм каналларида нима борлигини текширмайсизми? ”Деди Аҳад Қаюм.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 15 | Добавил: sherlarorg | Теги: #uznews, #habarlar, #xabarlar, #Yangiliklar, #новости, #ahborot, #newsuz, #news, #Yangilik | Рейтинг: 0.0/0


Дунёдаги энг баланд 5 та кўприк » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Дунёдаги энг баланд 5 та кўприк\nДунёдаги барча кўприклар имкониятлари ва белгиланган жойига қараб бир нечта тоифаларга бўлинади. Бироқ, барча тоифалар орасида энг баланд ва энг узун кўприклар ҳам бор.\nМаълумки темир йўл, пиёда, автомобил кўприкларга қўшимча равишда:\nЙўлларни туташтирувчи (йўллар устига қурилган кўприклар);\nСув ҳавзалари устидаги (сувни бир нуқтасидан бошқасига ўтиш учун);\nВиадуклар (даралар орқали ўтиш учун кўприклар) мавжуд.\nБугунги мақоламиз орқали кўприклар ичида энг узун бўлган 5 нафарини сараладик.\nСидуҳе дарёси бўйлаб ўтган Дуге кўприги\nДунёдаги энг узун кўприк 2016 йилда Хитойда очилган бўлиб, нафақат ҳажми, балки техник қисми билан ҳам ўзгача эди. Биринчи ташувчи тросслар ракеталардан фойдаланган ҳолда даралар орқали отилган. Таъкидлаш керакки, кўприк тоғли ҳудудда жойлашган бўлиб, ишчилар тош орқали туннел қуришган. Дуге кўприги бугунги кунда дунёдаги энг баланд кўприк саналади. Кўприкнинг узунлиги 1.222 километр, баландлиги эса 496 метрга тенг. Бу кўприк Чунсин ва Шанхайни боғлайдиган йўналишнинг бир қисмидир.\n2015 йилда қуриб битказилган кўприк Хитойдаги дарёни кесиб ўтади. Ушбу осма кўприкда тўртта ҳаракат йўлаклари мавжуд. Кўприкнинг баландлиги 485 метрни ташкил қилади.\nХитой ҳар йили қуриладиган кўприклар сони бўйича дунёнинг барча мамлакатларидан устун туради.\nДунёдаги учинчи энг баланд кўприк Францийа жанубидаги Тарн дарёси устида жойлашган. 2004 йилда қурилган меъморий лойиҳа инглиз “Фостер & Партнерс” компанияси томонидан ишлаб чиқилган.Бу кўприк ажойиб кўринишни тақдим этади. Кўприк Миё шаҳрига яқин жойлашганлиги сабабли шундай номланган. Структуранинг баландлиги 343 метрни ташкил этади. Автотранспорт ҳаракати ҳар бир йўналишда иккита бўлакда ўтказилади. Кўприкнинг узунлиги - 2,46 километр, оғирлиги - 36000 тонна. Кўприк гўёки булутлар узра қад ростлаганга ўхшайди.\nВладивостокда Россия оролини ва Назимов яриморолини боғлайдиган ётқизилган иншоот. Устунларнинг баландлиги 324 метр, кўприкнинг узунлиги - 1885,5 метр. Кечаси кўприк дизайни ёрқин ёритилган. Ёритиш ишлари МТ Элеcтро томонидан амалга оширилган.\nРоссия кўпригининг тунги жилоси\nСутунг Янгтсзе орқали\nЯнгтсе делтаси устидаги Хитой кўприги дунёдаги энг катта кўприклардан биридир. Узунлиги бўйича (1088 км) у Владивостокдаги Россия кўпригидан кейин иккинчи ўринда туради. Сучжоу шаҳрида жойлашган. Кўприк 7 та устун билан боғланган, уларнинг ҳар бири 306 метр баландликда. 2008 йилда унинг расмий очилиши бўлиб ўтган.\n2019 йилги закот, фитр садақа ва фидя миқдори\nЎзбекистон мусулмонлари идораси Фатво ҳайъатининг 2019 йилги закот, фитр садақа ва фидя миқдори бўйича ҚАРОРИ Ўзбекистон мусулмонлари идораси Фатво ҳайъатининг милодий 2019 йил (ҳижрий 1440 йил) учун ЗАКОТ нисоби 1 грамм тиллонинг бугунги кунда бозорларимиздаги ўртача нархи 200 000 (икки юз минг) сўм эканлигини эътиборга олиб, закот нисоби 85...\nМўғул ҳақидаги қизиқарли фактлар\nМўғулистон - аксарият одамлар мактаб тарихидаги китоблардан фақат ваҳший кўчманчилар гуруҳи билан эсланадиган диёр. Бир вақтлар ҳаммаси айнан шундай эди, аммо замонавий Мўғулистон ўтган асрлардан бу қадар ўзгармади. Уфқдан уфққа чўзилган чексиз даштларни яна қаерда ҳам кўриш мумкин? Фақат бу ерда ва Аргентина пампасида ҳам....\nҲар соҳадан бир шингил: Турли туман қизиқарли фактлар\nАйтишларига қараганда инсон очликка 2 ой чидаши мумкин. Америкалик Чарлз МcНаб 123 кун овқациз яшаб жаҳон рекордини ўрнатган. У шу кунлар давомида фақат сув ва қаҳва ичган. Қуйида яна шу каби қизиқарли фактларимиздан бир қанчасини сиз учун жамладик. Марҳамат, улар билан танишиб чиқинг!......


Компьютерда терасизми ё қўлда? | www.ziyouz.uz\nБош саҳифа АжойиботларКомпьютерда терасизми ё қўлда?\nЗамонавий одамлар қўлда эмас, кўпроқ компютерда ёзишга интилишади. Янги технология воситаларини билганлар учун бу ниҳоятда осон ва қулай усул. Бир текисдаги ҳарфлар иш натижасини янада гўзалроқ қилиб кўрсатади. ХХ асрда ёзув машинкалари ва компютерлар кундалик ҳаётимизга шиддат билан кириб келди. Ёзиш ва нашр қилиш жараёнлари бир неча баравар осонлашди, тезлашди.\nБироқ вақт ўтиб билдикки, барибир, «табиий» ёзувнинг қадри юқори экан. Аммо тараққиёт ғилдираклари ҳар қачонгидан тез айланаётган вақтда қўлда ёзиш ҳақида гапириш ўринлими?\nХоҳлаганча ўзгартир, чоп эт\nБугунги кунда одамлардаги ҳаракатчанлик ва фаоллик 20-30 йил аввалги вақтларга қараганда анча юқори даражада. Турмуш тарзимиз, жамиятдаги айрим қонуниятларнинг ўзи шунга мажбур қилади. Разм солсангиз, ҳатто мактаб ўқувчиси ҳам «ишлари кўплиги» ҳақида гапиради.\nКомпютер — инсонларнинг ана шу кўпдан-кўп юмушлари қатори ёзув билан боғлиқ ишларини ҳам енгиллатган кашфиёт бўлди. Унинг вазифаси кўп: қоғоз-қалам, дафтар, ён дафтар, китоб, почта…\nКомпютерда ёзиш қулай. Унда хатоларни ортиқча оворагарчиликларсиз тузатиш мумкин. Бошқатдан ёзиш, кўчириб чиқиш ташвиши бу кенгликда мавжуд эмас. Ҳар ғижимланган қоғозга ҳам одам ачиниб ўтирмайди. Тез ёзиш қўлингиздан келса бўлгани, ишингиз бир зумда битади. Ҳарфларнинг шакли-шамойили, ҳажмини, матн кўринишини ўзингизга қулай тарзда ўзгартириб олаверасиз. Бир сонияда уларнинг бир неча тавсия этилган нусхалари билан танишиб, маъқулини танлайверасиз. Унда тайёр матнни сақлаб қўйиб, уни юз бор, минг бор қайта-қайта чоп этиш имкони бор. Бу ишларни қўлда бажариш анча вақт талаб этади. Иш унумдорлиги ҳам шунга яраша, албатта.\nҚўлда ёзиш … ёдгорлик ёки танганинг иккинчи томони\nИнкор этманг, қўлда ёзилган мактуб инсонга компютер «маҳсулоти»дан кўра илиқроқ туюлади. Ҳар қалай ёзув тахминан 5000 йиллик ёдгорлик. У инсониятнинг энг қимматли билимларини макондан маконга, даврдан даврга олиб ўтишга хизмат қилган.\nОлимлар замонавий одамларнинг борган сари ёзувдан узоқлашиб кетаётганини таъкидлашмоқда. Негаки, бу борада амалиёт кам. Деярли барча маълумотлар қўлимизга тайёр — ёзилган ҳолда келиб тушади. Психологларнинг айтишича, ёзмайдиган одамларда бармоқнинг нозик ҳаракатлари билан боғлиқ мия қисмлари ўзининг ҳаётий фаолиятини йўқота боради. ХИХ-ХХ асрда зиёли қатлам вакиллари ҳар куни ўртача 1 соат вақтни хатларга жавоб ёзишга ажратган, нималарнидир қоралаб қўйган. Ҳозир-чи?\nҲозир агар ёзиш керак бўлса, компютерга югурамиз. Рус академиги, графика дизайни бўйича мутахассис Евгений Добровинскийнинг айтишича, компютерда бармоқлар қўлда ёзгандагидек нозик ҳаракат қилмайди, улар анча қўполлашади. Мувофиқ равишда дунёни қабул қилиш жараёни ҳам шунга мосланиб қолади. Тўғри, олимлар буни қатъий хулоса сифатида баён этишмайди. Аммо баъзи университетларда каллиграфия ўқитувчилари ўз ўқувчиларидан чиройли ёзувни эмас, ҳеч бўлмаганда бир ҳафтада икки соат қўлда ёзишни талаб қилишади. Бу бежиз эмасдир, ахир.\nЯна бир масала…\nИнсон мияси 80-90 фоиз маълумотларни айнан кўз орқали қабул қилади.\nЖаҳон бўйича олинган статистик маълумотларга қараганда, сайёрамиздаги ҳар учинчи одам яхши кўра олмайди. Замонавий дунёда инсоннинг икки ҳамроҳи — компютер ва телевизор турли кўз касалликларини келтириб чиқараётганлиги сир эмас. Рақамларда келтирилишича, кўз касалликларининг энг кўп тарқалганлари бу узоқни кўрмаслик ва миопия. Сайёрамиз миқёсида олганда бу хасталиклар 30 фоиз одамда учрар экан. Уларнинг аксарияти ривожланган мамлакатлар ҳиссасига тўғри келади. Энг ёмони, ҳар йили мазкур касалликдан азият чекаётганлар сафи ёшлар, талабалар, мактаб ўқувчилари — компютернинг энг фаол фойдаланувчилари ҳисобига кенгайиб бормоқда.\nЁзиш осон, хато қилиш ҳам\nЎзДЖТУда дарс берувчи япониялик Ямамота Хитомининг айтишича, ҳозирги пайтда япон ёшлари техник воситалар орқали хабарлашишга, маълумот алмашишга шу қадар ўрганганки, ҳатто иероглифларни ўқий олади-ю, аммо ёзолмайдиган бўлиб қолган. Биласизки, иероглифларда ҳар бир кичик белги ҳам катта маъно ташийди. Шу сабабли уларни мукаммал ўзлаштирмаган киши хатога йўл қўйиши аниқ. Анъаналар, маданиятлар йўқолиб кетаётган бугунги шароитда ёза олмайдиган авлоднинг пайдо бўлиши жиддий муаммо саналади.\nЖамиятимиздаги ижодкор ва мутахассисларнинг ҳам катта қисми компютерда ишлайди. Уларнинг аксарияти экрандаги бир текис матн кўзни алдаши ҳақида айтади. Дона-дона терилган ҳарфларда қусур кўринмайди. Оқибатда эса жиддий хатоларга йўл қўйилади. Шу сабабли раҳбарлар гарчанд қўлларида ёзмасалар-да, матннинг қоғозга чиқарилган нусхасини, албатта, ўқийдилар.\nҲарфларни ёзиб, ҳис этинг\nЧиройли ёзиш қадимдан алоҳида санъат ҳисобланиб келган. Бу санъат тури каллиграфия, Шарқда хаттотлик, деб аталган. Уни эгалламоқчи бўлганлар биргина нуқта қўйишни ойлаб ўзлаштиришларига тўғри келган. Шундан сўнггина ҳарфларнинг бошқа белгиларига ўтилган. Ушбу машаққатли меҳнат таъсири Иоганн Гуттенберг қирқиб олган ҳарфларда ҳам кўринади. — Биз компютерда фойдаланадиган шрифтлар терилган шрифтлардир — улар қўлёзма ҳарфлардан келиб чиқади, — дея юқоридаги фикрини давом эттиради графика дизайни мутахассиси. — Ёзма ҳарфлар изи барча замонавий шрифтларда мавжуд. Аммо уларни кўриш орқали қабул қилиш бошқа нарса, қўл орқали ҳис қилиш эса мутлақо бошқа. Қўлда ёзгандан сўнггина дизайнерлар компютердаги шрифтлар тузилмасини яхшироқ тушуна бошлайдилар, уларни юқори малака билан танлашнинг уддасидан чиқишади.\nҚўлда ёзиш йўқолмайди\nХориж компаниялари мутахассислардан компютер ишини мукаммал билишни талаб этади. Шундай бўлса-да, уларнинг аксарияти янги ходимни қабул қилишда мавжуд ҳужжатларни қўлда тўлдириб беришни сўрашади. Бу бежиз эмас. Тўлдирилган ҳужжатлар графолог мутахассисларга ўрганиш учун берилади ва улар ходимни ишга қабул қилиш ёки қилмаслик ҳақида ўз хулосаларини берадилар.\nЭътибор берган бўлсангиз, ўқитувчи ўқувчиларнинг ёзувига қараб вазифа беради. Чиройли ёзувчи ўқувчиларга одатда масъулиятлироқ ишлар юкланади. 268-мактаб директорининг ўқув-услубий ишлар бўйича муовини, она тили ва адабиёти фани ўқитувчиси Сора Валибоеванинг айтишича, ёзуви бир текис бўлмаган болаларнинг хулқи ёмон, салбий хислатлари кўп деб бўлмайди, аммо чиройли ёзадиган ўқувчиларда дид, зийраклик, эътиборлилик, нафислик бошқаларга нисбатан юқорироқ даражада бўлади. Бу ҳолат ҳатто ўқитувчилар орасида ҳам кузатилади. Дастхати равон ўқитувчиларнинг ишда фаоллигини, дунёқараши кенглигини, ташқи қиёфасида ҳам орасталикни пайқаш мумкин. Эҳтимол, бу тасодифдир. «Қанчадан-қанча дафтарлар, шу аснода ёзувлар кўзимдан ўтган. Ҳозир бир қарашда, гарчи мутахассис бўлмасам-да, ёзув эгаси кимлигини айтиб бера оламан. Масалан, шахсан ўзимнинг ёзувим болалар ёзувига бироз ўхшашиб кетади. Айтишларича, характеримда ҳам бола табиатлилик белгилари бор экан», — дейди қарийб 25 йиллик тажрибага эга педагог.\nДемак, ёзув инсон ички оламининг, табиати ва характерининг маълум бир ифодаси сифатида қабул қилинади. Тўғри, энди қўлда ёзиб “улгуролмаймиз”. Тараққиёт сабаб вужудга келган фаолият турлари, айрим жараёнларнинг жадаллашгани клавиатурадаги бармоқ ўйинини тезлаштиришга мажбур қилади. Лекин одамлар техниканинг ривожланганлиги, нашрларнинг турли шаклда тақдим этилаётганига қарамай, барибир, китоб ўқишнинг ўз завқи борлигини айтишади. Ёзув ҳам худди шундай. У инсониятга минг йиллар мобайнида ҳамроҳлик қилди. Ва яна минглаб йиллар давомида унга елкадош бўлади.\n← Аввалги Аввалги Антиқа маълумотлар\nКейинги → Кейинги: Кока колада ликсир моддаси бор


Тоҳир ал-Ийлоқий -\nИйлоқ – Шошдан ўн фарсах узоқликдаги шаҳар. Бу ерга келганлар бундан сўлим ва тоза шаҳарни кўрмаганлар. Сув водийдан келган. Унинг тоғларида тилла ва кумуш бор. Бу ердан кўп олим ва имомлар етишиб чиққанлар. Уларнинг машҳурларидан:\nАбу Рабиъ Тоҳир ибн Абдуллоҳ ал-Ийлоқий буюк фиқҳшунос эдилар. Марвда Абу Бакр Абдуллоҳ ибн Аҳмад ал-Марвазий, Нишопурда Абу Тоҳир Муҳаммад ибн-Маҳмаш аз-Зиёдий ва Бухорода олим Абу Абдуллоҳ Ҳусайн ибн Ҳасан ал-Ҳалиймий қўлларида фиқҳ илмидан таълим олганлар. Шош аҳли бу кишидан фиқҳ илмидан таълим олган. Абу Наим Абдулмалик ибн Ҳасан ал-Азҳарийдан ҳадис ривоят қилганлар. Ҳижрий 465 (милодий 1073) йили 96 ёшда вафот этганлар.


Николай Эрдман (1900-1970; Россия) | www.ziyouz.uz\nБош саҳифа Жаҳон насри онлайн антологияси Николай Эрдман (1900-1970; Россия)\nРубрика: Николай Эрдман (1900-1970; Россия)\nНиколай Робертович Эрдман — таниқли рус драматурги ва атоқли киносценарийчи. У “Мандат” ва “Ўзимни ўлдираман” номли комедияларнинг, “Шўх йигитлар”, “Волга-Волга”, “Довюрак кишилар” ҳамда яна бир қатор машҳур фильмлар сценарийларининг муаллифи.\nН.Эрдманнинг ижодий тақдири кўп жиҳатдан машҳур рус ёзувчиси “Уста ва Маргарита” романининг муаллифи М.А.Булгаковнинг тақдирига ўхшаб кетади.\nУнинг 1930 йилда Мейерхольд театрида саҳнага қўйиш учун тайёрланган “Ўзимни ўлдираман” комедиясини Л.М.Каганович бошчилигида келиб кўрган давлат комиссияси пьеса премьерасини тақиқлайди. Бундан олдин мазкур пьеса учун кескин курашлар бўлган эди. Станиславский бу ҳақда Сталинга мактуб ҳам ёзган эди. Аммо “халқлар отаси” ўзининг севикли “мушук-сичқон” ўйинини қилиб, пьесанинг қўйилишига тил учида розилик беради-ю, лекин ўз жавоби охирида пьесанинг мухлиси эмаслигини қистириб ўтади.\nОқибат, пьеса Мейерхольд театрида ҳам, МХАТда ҳам охирги бош репетициядан кейин саҳнадан олиб ташланади.\nШу-шу бўлди-ю, Н.Эрдман пьеса ёзмай қўйди. Лекин у кенг жамоатчилик назаридан четда қолмади. У ўз ижодини бошқа соҳада давом эттира бошлади. У интермедиялар, жуда кўп кинофильмлар, мультфильмлар учун сценарийлар ёзди.\nУ 1933 йили ҳибсга олинади ва НКВД (Ички ишлар халқ комиссарлиги) қошидаги Махсус кенгаш қарори билан, олдин Енисейскка, сўнг Томскка сургун қилинади. Н.Эрдманнинг сургун муддати 1936 йилда тугайди. Аммо унга СССРнинг энг йирик тўққизта шаҳаридан бошқа жойлардагина истиқомат қилишга рухсат берилади.\nШу билан бирга, унинг номи “Шўх йигитлар”, “Волга-Волга” фильмларининг титрларидан олиб ташланади.\nГарчи Эрдман пьесаларини саҳналаштириш тақиқланган бўлса ҳам, у “Мандат” ва “Ўзимни ўлдираман” комедияларининг муаллифи сифатида театр осмонида мудом порлоқ юлдуз бўлиб чақнаб турди.\nН.Эрдман ХХ съезддан кейин Хрушчёв даврида “илиқлик” бошланганда, “Ўзимни ўлдираман” комедиясининг саҳнага қайтишини интизорлик билан кутган эди. Бу пайтда пьесани чоп этишга, саҳнага қўйишга уринишлар кўп бўлди.\nЛекин афсус: Сталин тақиқи мансабдор шахсларга ҳануз ўзининг сирли таъсир кучини ўтказиб келарди.\nН.Эрдман 1970 йилда дунёдан кўз юмди. Агар ўша 1930 йилда “Ўзимни ўлдираман” пьесасининг премьерасига ижозат берилганда эди, муқаррар, театрлар унинг яна кўп ажойиб пьесалари билан ўз репертуарларини бойитган бўлардилар.\nАфсус, у бошқа биронта ҳам пьеса устида қалам сурмади.\n1985 йилдан кейин “Мандат” ва “Ўзимни ўлдираман” комедиялари Европа ва Американинг, шунингдек, Русиянинг ва ҳамдўстлик мамлакатларининг бир қатор театрларида намойиш қилина бошланди. Бизнинг республикамиз Ўзбекистонда ҳам “Ўзимни ўлдираман” комедияси Аброр Ҳидоятов номли театрда Баҳодир Йўлдошев бошчилигида “Алвидо, ҳаёт!” номи билан 1988 йилда саҳналаштирилди.\nБугунги кунда Николай Эрдман пьесаларининг жуда кўп театрларда саҳналаштирилиши, китоб сифатида чоп этилиши ижод аҳлининг узоқни кўрмайдиган, ношуд ва муваққат мансабдорлар устидан охир-оқибат ғалаба қозонажагидан далолатдир.\nНиколай Эрдман. Ўзимни ўлдираман (драма)\nЧоп этилган 16.07.2009 16.07.2019 МуаллифZiyouz.uz\nИШТИРОК ЭТУВЧИЛАР: П о д с е к а л ь н и к о в С е м ё н С е м ё н о в и ч. М а р и я Л у к ь я давоми…\nРукнларНиколай Эрдман (1900-1970; Россия)


Муҳаммад Солиҳ: Мирзиёевнинг АҚШ сафари мухолифатга умид бермади « Ўзбекистон Халқ Ҳаракати\nМуҳаммад Солиҳ: Мирзиёевнинг АҚШ сафари мухолифатга умид бермади\n18 May 2018 - 23:12\nЎзбек мухолифати АҚШ-Ўзбекистон ҳамкорлигининг янги даври Каримов пайтидаги хатоларга асосланишидан хавотирда. “АҚШга расмий сафари давомида сиёсий ислоҳотлар ҳақида баёнот бермаган жаноб Мирзиёевдан ўзгаришлар кутиш қийин кўринади”, – деб ҳисоблайди мухолифат етакчиси Муҳаммад Солиҳ.\nАҚШга ташрифи давомида Президент Доналд Трамп билан музокаралар ўтказган Шавкат Мирзиёев ислоҳотлар йўлида содиқлигини билдирди, томонлар ўртасидаги мавжуд стратегик шериклик битимида янги давр бошланганига доир қўшма баёнот имзоланди.\nРасмий музокаралар жараёнида Трамп ҳам, Мирзиёев ҳам жамоатчилик томонидан кутилган сиёсий ислоҳотларга доир бирор очиқ баёнот қилишгани йўқ.\nТуркияда сиёсий қочқинликда яшаётган ўзбек мухолифати етакчиси, “Эрк” демократик партияси раҳбари Муҳаммад Солиҳга кўра, Америкага ташриф Мирзиёевни жамоатчиликка сиёсий ислоҳотларга қодир лидер сифатида кўрсатувчи яхши имконият эди, аммо Ўзбекистон раҳбари бундан фойдаланмади.\n“Мирзиёев АҚШга сафари давомида сиёсий ислоҳотлар ҳақида гапиришга журъат топмаган экан, унинг бошқа бир жойда сиёсий ислоҳотлар ҳақида гапиришини кутиш жуда қийин. Мен шахсан, у АҚШ сафарида қисман бўлса-да шундай баёнот қилади деб кутган эдим, афсуски, ҳеч нарса дейилмади, бу хавотирли”, – дейди Солиҳ.\nВашингтон-Тошкент ҳамкорлигида янги давр бошлангани ҳақида маълумот тарқатган Ўзбекистон президенти матбуот хизматига кўра, Мирзиёевнинг инсон ҳуқуқлари бўйича амалга ошираётган ислоҳотлари Президент Трамп томонидан мамнуният билан қаршиланган.\nМирзиёев Трампга Ўзбекистондаги ислоҳотлар орқага қайтмаслик хусусиятига эгалиги, диний эркинликни таъминлаш учун “йўл харитаси” татбиқ этилаётгани ҳақида айтган. Томонлар Афғонистон масаласида, халқаро терроризм, диний экстремизмга қарши курашда яқиндан ҳамкорлик қилишга келишган.\nКелишувлар Каримов даврида эришилган стратегик шериклик битимидаги муносабатларни ифодалайди, сиёсий таранглик боис турғунлашган ҳамкорлик тикланаётганини кўрсатади.\n“Каримов 1999-йили Тошкентда кузатилган портлашларни халқаро жамоатчиликка, АҚШга ҳам экстремистларни иши деб кўрсатишни уддасидан чиқди. Бу ўйинга АҚШ ҳам кўнди, ислом фундаментализмига қарши курашаётган давлат лидери билан стратегик ҳамкорлик битимини имзолади. Шу орқали Афғонистондаги сиёсатини қўллади, Ўзбекистондан фойдаланди. Бу вазият бугун ҳам ўзгаргани йўқ, Ўзбекистонни геосиёсий қўними ўз жойида. Фақат бир ўзгариш бор, бугун минтақада Россияни, Хитойни қудрати ошиб бормоқда. Бундай вазиятда Трампнинг инсон ҳуқуқларига, демократик қадриятларга кўз юмишига сабаб бўлган нарса яна ўша геосиёсий манфаатлар бўлиши мумкин. Чунки муносабатлар қурилишида янги бир ўлчамлар кўринаётгани йўқ”, – деб ҳисоблайди Муҳаммад Солиҳ.\nМирзиёев сафари давомида диққатни иқтисодий алоқаларга, мамлакатнинг мудофаа салоҳиятини мустаҳкамлашга қаратди. Беш миллиард долларга яқин шартномалар имзоланди. АҚШмудофаа вазири билан ҳарбий-техник ҳамкорликни кучайтириш юзасидан муҳокамалар ўтди. АҚШ Ўзбекистон учун мамлакат иқтисодиётини янгилашдаги устувор ҳамкор.\n“АҚШ, Ғарб томонидан Ўзбекистон раҳбарини тан олиниши Ўзбекистон халқи учун ҳам яхши, аммо асосий масала АҚШ Ўзбекистондаги сиёсий ислоҳотларга туртки бўла оладими, йўқми? Бу учрашувлардан бундай хулоса қилиш қийин. Трамп Мирзиёевни яхши қабул қилди, аммо янги бир сиёсий ислоҳотлар, инсон ҳуқуқларида кескин ўзгаришлар кутаётганига ишора ҳам қилгани йўқ. Эҳтимол ёпиқ эшиклар ортида муҳокама боргандир, аммо шуниси аниқки, бу сафар Каримов ўлимидан кейин сиёсий ўзгаришларни интиқлик билан кутган мухолифатга бирор умид бермади. Тошкент бизни АҚШ қабул қилди, энди инсон ҳуқуқларини ҳа деб гапиравермасак ҳам бўлади деган хулосага бориши ҳақидаги ҳадик ҳам бор”, – дейди Муҳаммад Солиҳ.\nЎзбекистон президенти матбуот хизмати Шавкат Мирзиёев Тошкентга қайтгани, тарихий деб баҳоланган АҚШ сафари ўта самарали ўтгани, натижалари узоқ йиллар халқ манфаатига хизмат қилиши ҳақида хабар тарқатди.


Stadion.uz — все новости (вчера, сегодня, сейчас) от 123ru.net\nАнчелотти: «Зидан менинг футболга қарашларимни ўзгартирди»\n"Тоттенхэм" Кейнни "Барселона"га сотишни истамади\nМесси: «Коронавирус бутун дунёга бунчалик таъсир кўрсатади деб ўйламагандим»\n«Барселона» ҳужумчиси Лионель Месси коронавирус пандемияси ва унинг таъсири борасида ўз фикрини билдириб ўтди.\nМадриднинг "Реал" клуби ярим ҳимоячиси Хамес Родригес фаолиятини "Атлетико"да давом эттирмоқчи. Бу ҳақда Испания матбуоти хабар бермоқда.\n"Аталанта" футболчисининг нархини маълум ққилди. Унга АПЛ клублари даъвогар\n"Аталанта" футболчиси Робин Госенсни ёзги трансфер вақтида сотишга тайёр. Бу ҳақда Football Italia нашри ёзмоқда.\n"Ювентус" Франция чемпионати юлдузини ижарага олмоқчи\nТуриннинг "Ювентус" клуби "Лион" ярим ҳимоячиси Уссем Ауарни ижарага олмоқчи. Бу ҳақда Италия матбуоти хибар бермоқда.\n"Бавария" футболчиси Ла Лигага қайтиши мумкин\n"Атлетик Бильбао" клуби "Бавария" ярим ҳимоячиси Хави Мартинесга қизиқиш билдирмоқда. Бу ҳақда La Razon нашри ёзмоқда.\n“Афро” соч турмагидан фойдаланувчи футболчилар сони тобора ортиб бораётгани ҳеч кимга сир эмас. Бундай турмакдаги спортчилар майдонда барчадан ажралиб туришади. Stadion.uz жингалак сочлари ва ўзгача турмаклари билан бошқалардан ажралиб турувчи энг машҳур футболчилардан ташкил топган рамзий жамоани тақдим этади.\n"Бавария" собиқ мураббийи "Боруссия Дортмунд"ни бошқариши мумкин\nДортмунднинг "Боруссия" клуби раҳбарияти "Бавария" собиқ мураббийи Нико Ковач билан алоқага чиқди. Бу ҳақда Bild нашри ёзмоқда.\n"Наполи" "Эвертон" таклифини рад этди\n"Наполи" президенти Аурелио Де Лаурентис ярим ҳимоячиси Алланни "Эвертон"га сотишни хоҳламади. Бу ҳақда Il Mattino хабар бермоқда.


Қирғизистонда ноқонуний овоз бериш юзасидан олинган видеотасвир текширилмоқда\nҚирғизистон ҳуқуқ-тартибот тузилмлари Бишкек шаҳар кенгаши депутатлари сайловларида “Республика” партияси тарафидан уюштирилган бир шахснинг бир неча участкаларда бир неча маротаба овоз бериши тасвирга туширилган видеолавҳа юзасидан текширув ишини бошлади. Бу ҳақда Қирғизистон Бош прокуратураси 27 ноябр куни маълум қилди.\nМазкур видеотасвир интернет порталларда эълон қилинган ва бир қатор телеканалларда намойиш этилган эди. Яширин тарзда олинган видеотасвирда Қирғизистон собиқ Бош вазири Ўмурбек Бабанов раислигидаги “Республика” партиясининг ёшлар қаноти 25 ноябр куни ўтган маҳаллий кенгаш сайловида ноқонуний равишда овоз бериш жараёнини уюштиргани акс этган.\nҚирғизистон Марказий сайлов комиссияси маълумотига кўра, Қирғизистоннинг 23 та шаҳрида маҳаллий кенгашлар депутатлигига сайловда қатнашган сайловичилар овозининг барчаси ҳисоблаб чиқилган.\nДастлабки натижаларга кўра, 11 та шаҳарда Социал-демократлар, тўртта шаҳарда «Республика»; иккитадан шаҳарда «Ақшумқар», «Онугу Қирғизстан», «Замандаш – Современник», «Муштарак Қирғизистон», «Ата-Журт» партиялари, битта шаҳарда Коммунистлар партияси кўпчилик овоз олган.\nСайловда сайловчиларнинг 46 фоизи овоз бергани айтилмоқда.


ЎзА - Жавоблар бир хил, натижа йўқ\nЖавоблар бир хил, натижа йўқ\nҲозирги кунда ҳам мамлакатимизда 5 та мобил алоқа оператор компаниялари халқ хизматида. Юртимизда ахборот-технологиялари ва коммуникацияларни ривожлантиришга қаратилаётган эътибор, қолаверса, компаниялар ўртасидаги ўзаро рақобат натижасида истеъмолчиларга кўрсатилаётган хизматлар ҳамда алоқа сифати яхшиланиб бормоқда.\nШу билан бирга ҳали бу борада, айниқса, чекка ҳудудларда қилиниши керак бўлган ишлар талайгина экани федерацияга келаётган шикоятларда ҳам ўз ифодасини топмоқда. Мисол учун, Қашқадарё вилоятининг Деҳқонобод туманидаги «Қўрғонтош» МФЙга қарашли Хўжаипок қишлоғи аҳолиси ўзлари яшаётган қишлоқда мобил алоқа сифатининг умуман талабга жавоб бермаслигидан, хизматлар қониқарсизлигидан, энг ёмони, бунга масъулларнинг бепарво эканликларидан куйиниб мурожаат қилган.\nЎзбекистон истеъмолчилар ҳуқуқларини ҳимоя қилиш жамиятлари федерациясига келиб тушган ушбу шикоят аризасида келтирилишича, кейинги пайтларда қишлоқ аҳолисини “UZMOBILЕ” компанияси томонидан 95 ва 96 код рақамлари билан тақдим этилаётган телефон хизмати ўзининг сифатсизлиги билан жуда қийнамоқда. Айтилишича, осмонда озгина булут пайдо бўлса ёки об-ҳаво сал ўзгарса, бўлди, алоқа бутунлай йўқолади ва бу ҳолат ҳозирги ёзнинг очиқ, қуёшли кунларида ҳам камида 6-8 соатлаб давом этади.\nАлоқанинг йўқолиб қолишига эса асосий сабаб қишлоқ ёнидаги Оқтоғ тепалигига ўрнатилган кичик подстанциянинг анча эскириб қолган қуёш батареялари бўлиб, қуёш озгина кўринмай қолса ҳам алоқа ўша заҳоти чекланар экан.\n“Хўжайипокота Деҳқонобод туманининг энг чекка қишлоқларидан бири. Туркманистон билан шундай чегара бўйида жойлашган қишлоғимиз кичкина, тахминан 70 га яқин хонадон истиқомат қилади, ҳарбий қисм ҳам бор.\nҚишлоғимизнинг мана шундай чекка бир жойда, энг муҳими эса чегара ҳудудида жойлашагани сабаб ҳам бизга доимий телефон алоқаси жуда керак. Бир ўйлаб кўринг: Худо кўрсатмасину, кимнингдир мазаси қочиб, оғирлашиб қоладиган ёки фавқулодда ҳолат юз берадиган бўлса, салкам 60 км нарида жойлашган туман марказига бориш учун камида 2 соат вақт кетади. Аслини олганда, чегара ҳудудида ҳозирги замон талабига кўрса, доимий алоқа бўлиши керак эмасми?\nМасаланинг иккинчи томони шундаки, ҳозирги карантин пайтида қишлоқ ўқитувчилари ва ўқувчилари онлайн дарслардан умуман фойдалана олишмади. Тўғри, телевизор орқали бу дарслар намойиш қилинди, лекин, қишлоқ шароитида дарсларни тўлиқ кўриш имкони бўлмади.\nЭшитишимизга қараганда, бу ўқув йили ҳам онлайн дарслар билан бошланар экан. Агар шундай бўладиган бўлса, фарзандларимизнинг, невараларимизнинг сифатли дейиш у ёқда турсин, шунчаки оддий билимни ҳам ола олмаслиги кундай равшан бўлмоқда” – дейилади шикоят аризасида.\nАриза билан танишиш чоғида эътиборимизни тортган нарса шу бўлдики, қишлоқ аҳли туман, вилоят, республика миқёсида ушбу масала бўйича охирги бир йил ичида кўп бора мурожаат қилган. Айтилишича, келаётган хатларда жавоблар деярли бир хил: қишлоғингизнинг географик жойлашуви ноқулай, подстанция яхши ишлаяпти, кейинги йил дастурларига киритамиз...\nАризага илова қилинган, Ўзбекистон Республикаси Ахборот технологиялари ва коммуникацияларини ривожлантириш вазирлиги томонидан йўлланган жавоб хатида ҳам шу ҳолни кўриш мумкин.\n“Шу ўринда бир савол туғилади: Ўзбекистонда алоқа компанияси битта “UZMOBILЕ” эмаску? Яна қолган компаниялар ҳам борку? Қишлоғимизнинг географик жойлашуви ноқулай экан, нега унда биздан анча тоғли ҳудудда жойлашган Бўзтепа, Тарқопчуғай каби қишлоқларда доимий телефон алоқаси бор?”\nАлбатта, бу эътирозлар ўз-ўзидан бўлмаётгани аниқ. Айни шу жиҳатни эътиборга олиб, қатор масъул ташкилот ва вазирликлар, шу жумладан, Ўзбекистон Республикаси Ахборот технологиялари ва коммуникацияларини ривожлантириш вазирлигидан мазкур масала бўйича муносабат кутиб қоламиз. Ўйлаймизки, хўжайпокликларни қийнаётган ушбу муаммо куз-қишнинг булутли қора тунларигача етмасдан, тез орада ижобий ечимини топади.


ХАЛҚ БИЛАН МУЛОҚОТЛАРДА - Ўзбекистон овози газетаси\nаҳолини ўйлантираётган муаммолар ҳал этилмоқда, депутат ва сенаторлар реал ҳаётни ўрганмоқда\nЧироқчи — нафақат Қашқадарё вилоятида, балки мамлакатимиздаги энг йирик туманлардан бири. Жами 71 қишлоқ ва маҳалла фуқаролар йиғинлари ҳудудида 380 мингдан ортиқ аҳоли истиқомат қилади. Асосан дон, пахта, чорва маҳсулотлари етиштирилади.\nОлий Мажлис Қонунчилик палатаси депутатлари ва Сенати аъзолари туман қишлоқлари, аҳоли хонадонлари, мактаб, коллеж, тиббиёт муассасалари, меҳнат жамоаларида бўлишиб, ҳақиқий аҳволни ўргандилар. Муаммоларни ҳал этиш, тараққиёт режаларини амалга ошириш юзасидан ўз мулоҳазалари, таклифларини билдирдилар.\nФевраль ойининг биринчи куни ҳаво булутли бўлди. Эртаси тонгдан ёмғир ёға бошлади. Қашқадарё вилоятидан сайланган депутат ва сенаторлар гуруҳларга бўлиниб, қишлоқларга жўнаб кетишар, уларга туман Кенгаши депутатлари ҳамроҳлик қилишарди. Шу пайт учрашувга келган ўрта ёш кишига кўзим тушди.\n— Халққа шунчалик қайишаётган Президентимизга раҳмат, — дейди ҳаяжонланиб Жар қишлоғидан келган фуқаро Абдусалом Зоҳидов. — Мен депутатимиз Саттор Раҳматовга илтимос билан келдим. Ўғлим 2014 йилда темир йўл йўналишида олий ўқув юртини битирган. Аммо ҳануз ишсиз. Ишласа, элга, оиласига нафи тегса, дейман...\n— Туманда темир йўл тармоғи яхши ривожланмаган, — дейди мурожаатни ёзиб олган 119-Чироқчи сайлов округидан депутат Саттор Раҳматов. — Бу тармоқнинг юқори ташкилоти бор, малакали мутахассис ишсиз қолмайди...\nСаттор Раҳматов қўшни Китоб туманидаги болалар поликлиникасининг бош шифокори эди. Бир неча бор бу депутатимизнинг сайловчилар билан ўтказган учрашувларида иштирок этганман. Депутат сайловчилар вакиллари ҳузурида қонунлар моҳиятини тушунтирар, савол бўлса, жавоб берарди. Аммо бугун давр ўзгарди. Талаб ҳам бошқача.\nСаттор Раҳматов ва 122-Ғузор сайлов округидан депутат Комила Каромова билан бир гуруҳда эдим. Комила Каромованинг асл касби журналист эмасми, кўчалар, маҳаллаларда одамлар билан учрашар, илтимосларини ёзув дафтарига қайд қиларди.\nЭнди 40 ёшга кирган аёл мурожаат қилди. Ҳали 20 га тўлмаган ўғлини уйлантириш учун моддий ёрдам сўради. Яна янги уй ҳам керак экан. «Аввал ўғлингиз бирор касбнинг бошини тутсин, оилани боқадиган бўлсин, уйланиш қочиб кетмайди», дея депутат унга оила масъулиятини тушунтирди. Лекин боқиманда кайфиятдаги бундай қарашлар ҳамон учраётгани кишини ўйга толдиради.\n— Хуш келибсиз, азиз меҳмонимиз бўлинг, — дейди Қирғиз қишлоғида яшаётган Боқи Нормуродовнинг рафиқаси Барно Оқбоева. — Нима етишмовчилик бор, дейсизми? Шукр, мол-ҳолимиз бор, ҳеч кимдан кам эмасмиз. Бир қиз ва уч ўғилни ўстираяпмиз, ҳаммаси меҳнаткаш.\n— Отам туман нефть маҳсулотлари корхонасида ишларди. Ҳозир нафақада, — суҳбатга аралашади ўтган йили коллежни битирган Шерзоджон. — Ўринларига мени операторликка қабул қилишди. Аммо мен ўз бизнесимни очишни истайман. Олдинги йили ҳовлимизнинг катта кўчага қараган тарафида яхши иморат қурдик. Кредит олиб, таъмирлаймиз ва автомобилларни тузатадиган устахонага айлантирамиз...\n— Албатта, ниятингизга етасиз, — дея суҳбатга аралашди Халқ банки туман бўлими ходими Шоҳрухжон Ширинов. — Бир йўла 7 миллион сўм кредитни 9 фоиз устама билан, фақат кафолат хати орқали оласиз. Ҳозиргача бу имкониятдан шу қишлоқдан 12 киши фойдаланишга қарор қилди.\nБу ҳам янги даврнинг фазилати — энди банк тадбиркорларни излаб келади. Мақсад — мамлакатимизни жадал юксалтириш, халқимиз турмушини янада фаровон қилиш. Депутат ва сенаторлар қишлоқларда, меҳнат жамоаларида турли банк ходимлари билан биргаликда кредит олиш, тегишли ҳужжатларни тайёрлаш юзасидан маслаҳат ҳам беришди.\n— Бир неча кун ичида 60 дан ортиқ хонадонга кирдик, — дейди 120-Шаҳрисабз сайлов округидан сайланган депутат Феруза Эшматова. — Ўзим ҳуқуқшунос бўлганим туфайли анча кишига ҳуқуқий маслаҳат бердим. Суҳбатлашганимизда, фермер Абдираззоқ Мейлиев жўяли таклифларни билдирди. Жар ва Додиқ қишлоқларида бўлдик. Шу жойдаги қишлоқ хўжалик коллежида давомат 85 фоиз экан. Коллеж битирувчиларини ишга жойлаштириш борасида қийинчилик кўп. Ўқитилган айрим касбларга талаб кам. Туман марказидаги Бандликка кўмаклашиш ва аҳолини ижтимоий муҳофаза қилиш маркази янада фаол ишлаши лозим. Бизга пенсионерлардан — Ойларгул Йўлдошева, Иззат Рўзиқулова ва бошқалар нақд пул камлиги, пластик картадан фойдаланиш қийинлиги ҳақида гапиришди. Уларга биз, бу муаммо Президентимиз томонидан ҳал этилганини айтдик.\n— Одамлар Президентимизнинг иш ҳақи, пенсия ва нафақа стипендияларни тўлаш механизмини такомиллаштириш ҳақидаги қарорини шоду хуррамлик билан кутиб олганига гувоҳ бўлдик, — дея ҳикоя қилади, сенатор — Қарши туманидаги «Абдиев Мажид» фермер хўжалиги раиси Суюн Абдиев. — Чунки пенсионерлар озгина нақд пул олиш учун 30-40 километр йўл босиб, банкларга боришар, соатлаб навбат кутишар экан-да. Кекса одамлар учун бу қанчалик қийин эканлигини бир тасаввур қилиб кўринг?! Энди бу оворагарчиликларга барҳам берилади. Олмазор ва Қаҳрамон ҚФЙларга қарашли қишлоқлар аҳолиси дўконларда пластик карталар билан савдо қилиш қийинлигини тилга олишди. Хўш, улар қаерга боришади? Демак, бу масалани тез ва тўла ҳал қилиш лозим.\n— Сиз хўжаликларга раҳбар бўлгансиз, ер билан тиллашиб, ишлаб келаяпсиз, — дейман унга. — Бу борада Чироқчида қандай яхши ишлар ёки камчиликларни пайқадингиз?\n— Дарҳақиқат, бу масала асосий йўналиши деҳқончилик ва чорвачилик бўлган туман учун ниҳоятда муҳим, — дейди Суюн Абдиев. — Лалми ғалла етиштириш бўйича чироқчиликлар беназир. Минглаб гектар қақроқ ерларга сув чиқариб, плёнка остида эртапишар полиз маҳсулотлари етиштириш тажрибасини ўрганса арзийди. Чорвачилик ривожи учун имконият етарли. Суви мўл қишлоқларда томорқа хўжалиги яхши ривожланган. Масалан, Қаҳрамон қишлоғидаги Бозор Музаффаров ҳовлисидаги 2 сотих ерда иссиқхона яратиб, яхши даромад олибди. Анвар Жовлиев 60 бош қўйни сўқимга, Улуғ Яхшибоев 10 бош қорамолни бўрдоқига боқаяпти. Турмушлари яхши. Бир муҳим муаммога дуч келдик — Олмазор ҚФЙда ерости сувлари кўтарилиб бораётган экан. Нега? Сабаби шунда эканки, Чироқчи — Шаҳрисабз автомобиль йўлининг коллекторга туташ жойидаги еростига ётқизилган сув ўтказгич лойқаланиб тўлиб қолган. Мутасадди ташкилотлар бош қўшса, сув ўтказгични тозалаш, коллекторни қазиш, ерларни захлашдан қутқариш мумкин.\nЎзбекистон Қаҳрамони, Сенат аъзоси, Қамаши туманидаги «Бозор ўғли Абди» фермер хўжалиги раиси Абдумурот Бозоров шундай дейди: — «Бир неча кун давомида Қалқама ҚФЙ ҳудудидаги қишлоқларни кўрдик. Зарафшон тизма тоғларига туташ қир-адирлар бағридаги қишлоқларда яшаётган аҳоли лалми ерда дон етиштираяпти, нон-насиба топаяпти. Шароит яратилса, кредитлар ажратилса, ҳар ишга қодир бу одамлар...»\nЧироқчиликлар — ўсадиган эл. Айни пайтда тумандаги 178 умумтаълим мактабида 70 мингга яқин ўғил-қиз таълим олмоқда. Жами 16 коллеж ва 3 филиалда минглаб ўқувчилар турли касбларни ўрганишмоқда. Депутатларимиз ана шу таълим масканлари, тиббиёт муассасаларидаги аҳволни ҳам ўрганишди.\n— Уйшун ҚФЙ ҳудудидаги туман кўп тармоқли поликлиникасининг бўлимини бориб кўрдик, — ҳикоя қилади Комила Каромова. — Биноси 70 йил олдин қурилган. Сув йўқ, хоналар иситилмайди, дори-дармон етишмайди. Айниқса, туғуруқхона учун умуман шароит йўқ. Врачлар етишмайди. Дўхтирлар маошлари ўз вақтида берилмаётганидан норози...\n— Мен шу жойда туғилиб, ўсганман, — дейди ЎзХДП Чироқчи туман кенгаши раиси Қўчқор Ғаниев. — Ана шу кўримсиз шифохона 21 мингга яқин аҳолига хизмат қилиши керак. Камида 25-30 километр узоқликдаги марказий туғуруқхонага фарзанд кутаётган аёлни ўз вақтида етказиш осон эмас. Бир воқеа бўлганди. Ўзимнинг машинамда бир танишимнинг аёлини туғуруқхонага олиб боришга тўғри келди. Кўргуликни қарангки, ўша аёлнинг машинада кўзи ёриса бўладими. Яхшиямки, бирга келган кекса доя боланинг киндигини кесиб, онага ёрдам берди. Йўқ, бу жойдаги шифохона ва туғуруқ бўлимини тугатиб бўлмайди!\n— Ҳеч ким масалани бу тарзда қўяётгани йўқ, — дейди Саттор Раҳматов. — Аҳволни ўнглаш, шароитни яхшилаш лозим. Бу кимга боғлиқ? Масалан, Уймовут ҚФЙга қарашли ҚВП 10 минг аҳолига хизмат кўрсатаяпти. Мослаштирилган бинода жойлашган. Хоналар иситилган, лаборатория, автоклуб ишлаяпти. Одамлар рози. Аммо 8 киши ўрнига 3 врач ишлаётган экан. Нега бу жойда аҳвол анча яхши?\n— Чунки раҳбарлари масъулиятни яхши ҳис қилишаяпти, — дейди Комила Каромова. — Аммо Уйшун ҚФЙдаги «Оқ олтин» қурилиш коллежининг филиалида бутунлай бошқача манзарани кўрдик. Давомат илгари 51 фоиз экан, ҳозир 71 фоизга кўтарилганмиш. Майли, бунда ўзгариш бор, деб ҳисоблайлик. Бироқ икки қаватли бино иситилмайди. Тикиш машинаси бўлмаса, тикувчилик бўлими ўқувчилари нимани ўрганишади? Автомобилларга сервис хизмати кўрсатиш бўйича кўргазма ускуналари етишмайди.\nДепутатлар яна бир қанча ўқув даргоҳларида бўлишди. Кўз кўради, юрак ҳис қилади, дейишади. Айни ҳақиқат бу. Қирғиз қишлоғидаги 220 ўринли бир қаватли 36-мактаб биноси 2002 йил қурилган. Депутатлар билан бирга борганимизда давомат 95 фоиз экан. Лекин синфхоналар яхши иситилаётганига гувоҳ бўлдик. Фақат мактаб кутубхонасида эса бадиий адабиётлар етишмайди. Қоратепа қишлоғидаги 615 ўринли қурилиш коллежида масъулиятни яхши ҳис қиладиган раҳбар ва ўқитувчилар меҳнат қилишаяпти. Хоналар яхши иситилган, тоза-озода, давомат 90-92 фоиз. Машғулотларга сабабсиз келмай қолишларга қарши қатъий курашилар экан. Коллеж Германия давлатининг гранти асосида замонавий тикиш машиналари ва бошқа жиҳозлар билан таъминланган. Айниқса, олий ихтисосли қурувчи ва моҳир дурадгор раҳбарлик қилаётган устахона депутатларимизга маъқул бўлди. Барча зарур дастгоҳлар бор.\n— Шогирдларим орасида қобилиятли дурадгорлар кўп, — дейди ёшларнинг жонкуяр устози Шермат Ҳасанов.\nБироқ 13 қишлоқдан қатнаётган ўқувчилар транспорт воситаси камлигидан машғулотларга кечикишаётган экан. Наҳотки, қўшимча қатнов учун маршрут очиш иложсиз бўлса?..\nЯНГИ ДАВР, ЯНГИ ВАЗИФАЛАР\nТарихий хотирасиз келажак йўқ. Эсимда, 1989 йилнинг 10 ноябрида Биринчи Президентимиз Республика Олий Кенгашига сайлов арафасида Чироқчи тумани меҳнат аҳли билан учрашган, мен бу ҳақда «Қашқадарё ҳақиқати» газетасининг 14 ноябрь сонида «Эл хизмати осон эмас» сарлавҳали мақола эълон қилган эдим. Ўшанда ҳукумат раҳбари тараққиётдан анча орқада қолган Деҳқонобод ва Чироқчи туманларини ривожлантириш учун алоҳида қарор тайёрланаётганини тилга олган эди. Яна меҳнат фахрийси Рўзимурод Жомуродов сўз олиб, «кадрларни танлашда адашмаслик керак, муносиб одамлар ишбошига келсин», деб кўпчиликнинг дилидаги тилакни айтган эди.\nЎша йили ҳукумат қарори чиқиб, анча тиббиёт муассасалари, мактаб, савдо марказлари қурилган эди. Аммо булар денгиздан томчи эди. Мустақиллик йилларида ободончилик кўлами кенгайди, янги мактаблар, коллежлар қурилди. Айниқса, кейинги уч йилда қишлоқ хўжалигида кескин ўзгаришлар содир бўлди. Давлатга дон, пахта сотиш шартномалари ошириб адо этилди. Ўтган йили 5 миллион доллардан ортиқ маҳсулот экспорт қилинди. Ободончиликка эътибор кучайди. Ташландиқ жойда янги болалар истироҳат боғи барпо этилди. Иккинчи жаҳон урушидан қайтмаганлар хотирасига ёдгорлик монументи ўрнатилди. Чироқчи шаҳрининг бош лойиҳаси тайёрланди. Марказий деҳқон ва озиқ-овқат бозори қайтадан қурилди. Очиғи, бу сингари ибратли ишлар анчагина.\n«Барчамиз аҳил, ҳамжиҳатлик билан меҳнат қилсак, янада яхши натижаларга эришамиз», дейди Қирғиз МФЙ раиси Диёр Бозоров.\n— Бу янги давр талаби, — дейди қатъият билан депутат Комила Каромова. — Биргина Чироқчини эмас, балки мамлакатимизни жадал тараққий эттириш учун ташаббус ва ҳамжиҳатлик сув ва ҳаводек зарур. Мен партиямиздан туман кенгашига сайланган депутатимиз, фермер Сайдулла Ботиров билан суҳбатлашдим. У 7 гектар боғ яратибди, ўтган йили 10 гектар жойга қовун экиб, экспортга маҳсулот жўнатибди. «Сизлар билан одамларнинг хонадонига кириб, уларнинг ҳаёти ва орзулари билан яқиндан танишиб, янги-янги режалар туздим», дейди у.\nҲа, депутатларимиз ўзлари танишган мавзеларда яхши ишларни кўришди, кўпгина муаммоларни аниқлашди. Айниқса, таълим масканларини иситиш масаласи, Чироқчига келтирилаётган кўмирнинг сифатсизлиги кўп учрашувларда айтилди. Ички йўлларни таъмирлаш талаб этилмоқда.\nУмуман олганда, тарихий воқеа юз берди. Халқ билан бу тарзда ошкора, юзма-юз мулоқот миллий давлатчилигимизнинг янги давридир. Олий Мажлис Қонунчилик палатаси депутатлари ва Сенат аъзоларининг ҳамжиҳатлиги ислоҳотларни изчил амалга ошириш учун ниҳоятда зарур ва ҳаёт тақозоси.\nМамлакатдаги энг йирик туманлардан бири — Чироқчининг бундан кейинги тараққиёти ва аниқланган муаммоларнинг ечими нималарга боғлиқ? Бу масалалар биргаликда тайёрланган тавсияларда ўз аксини топди. Ва улар халқ депутатлари Чироқчи туман Кенгаши сессиясида ҳар томонлама муҳокама қилинди.\nУнда Олий Мажлис Қонунчилик палатаси Спикери Нуриддинжон Исмоилов иштирок этди ва кун тартибидаги масалалар бўйича ўз фикр-мулоҳазаларини билдирди. Чироқчи туман ҳокими Равшан Комилов ўрганилган муаммоларни бартараф этиш учун барча имкониятлар ишга солинишини таъкидлади, таклиф ва тавсиялар учун парламент аъзолари ва депутатларга миннатдорлик билдирди.\nСессияда туманни ривожлантиришнинг устувор йўналишлари белгиланди. Уларда умид, орзу ва ишонч ўз ифодасини топган. Хулоса шундай:\n— Эл хизмати осон эмас, аммо шарафли.